Россия Федерацияси Ҳукуматининг раиси Дмитрий Медведев 2-3 ноябрь кунлари расмий ташриф билан мамлакатимизда бўлади.\nЎзбекистон Президенти Шавкат Мирзиёевнинг жорий йил 4-5 апрель кунлари Россияга буюрган давлат ташрифи икки томонлама стратегик шериклик ва иттифоқчилик муносабатларининг жадаллашувини бошлаб берди. Умумий қиймати 16 миллиард АҚШ долларига тенг 50 дан зиёд ҳукуматлараро, идоралараро ҳамда корпоратив битимларнинг имзолангани мисли кўрилмаган воқеа бўлди.\nИкки томонлама муносабатлар кун тартибидаги долзарб масалаларни муҳокама қилиш Россия расмийларининг амалий ташрифлари чоғида давом этди. Масалан, 20 — 22 август кунлари Россия Федерал Мажлиси Федерация Кенгаши раисининг ўринбосари Ильяс Умаханов бошчилигидаги парламент делегацияси, 23 августда Россия Ҳукумати раисининг биринчи ўринбосари Игорь Шувалов, 25 сентябрь куни Татаристон Республикаси Президенти Рустам Минниханов, 16 октябрда эса Чеченистон Респуб-ликаси раҳбари Рамзан Қодиров Ўзбекистонда бўлди.\nШуни айтиш жоизки, Россия анъанавий равишда мамлакатимизнинг етакчи ташқи савдо шериги бўлиб қолмоқда. Масалан, жорий йилнинг январь — сентябрь ойларида ўзаро товар айирбошлаш ҳажми 3,5 миллиард АҚШ долларидан иборат бўлди.\nБугунги кунда давлатларимиз ўртасида амал қилаётган “яшил йўлак” доирасида Ўзбекистондан Россия бозорига етказиб берилаётган ҳўл ва қайта ишланган мева-сабзавот маҳсулотлари ҳажми ҳамда турлари кўпайиб бораётгани кузатилмоқда.\nРеспубликамизда анъанавий ўтказиб келинаётган Халқаро мева-сабзавот ярмаркасида Россиянинг ташкилот ва компаниялари фаол иштирок этаяпти. Жорий йил 6 — 8 сентябрь кунлари бўлиб ўтган навбатдаги ярмаркада улар билан умумий қиймати 500 миллион АҚШ долларидан зиёд бўлган экспорт шартномалари имзоланди.\nЖорий йил сентябрь ойида Президент Владимир Путиннинг топшириғига биноан мамлакатимизда амалий ташриф билан бўлган Россия Федерацияси қишлоқ хўжалиги вазири Александр Ткачёв Россия томонининг Ўзбекистон билан қишлоқ хўжалиги соҳасидаги тўла қамровли амалий ҳамкорлигини ривожлантиришдан манфаатдор эканлигини яна бир карра тасдиқлади.\nЎз навбатида, ўзбек ишлаб чиқарувчилари ҳам Россияда ўтказиладиган халқаро кўргазмаларда фаол қатнашмоқда. Сентябрь ойида Москвада бўлиб ўтган “Текстильлегпром” 49-Федерал улгуржи ярмаркасида ҳамда “MosShoes” 73-Халқаро пойабзал кўргазмасида мамлакатимизда ишлаб чиқарилган кенг қамровдаги маҳсулотлар намойиш қилинди.\nЭслатиб ўтамиз: октябрь ойининг бошида Тошкентда бўлиб ўтган Ўзбекистон — Россия бизнес форуми доирасида Ўзбекистон ва Россия ишбилармон доиралари вакиллари савдо-иқтисодий ҳамда сармоявий соҳалардаги истиқболли ҳамкорликнинг оралиқ якунларига назар солишгани баробарида, мазкур йўналишдаги ўзаро алоқаларни янада ривожлантиришни ҳам муҳокама этдилар. Ўшанда таъкидланганидек, автомобиль саноатида, қишлоқ хўжалиги техникалари ишлаб чиқариш, тўқимачилик ва фармацевтика соҳаларидаги кооперация ўзаро савдони диверсификациялаш ҳамда унинг ҳажмини йилига 8 — 10 миллиард АҚШ долларига етказиш имконини беради.\nМаданий-гуманитар ҳамкорлик кун сайин ривожланаётган йўналишларнинг яна бири ҳисобланади. Икки мамлакатнинг етакчи олий ўқув юртлари ўртасидаги алоқалар тобора кенгайиб бормоқда. Мисол учун, 2017 йил июнь ойида Москвада Ўзбекистон Ташқи ишлар вазирлиги ҳузуридаги Жаҳон иқтисодиёти ва дипломатия университети билан Москва давлат халқаро муносабатлар институти (МГИМО) ўртасида ҳамкорлик тўғрисида битим имзоланди. Октябрь ойида Тошкентда Москва давлат халқаро муносабатлар институти ректори Анатолий Торкуновга Жаҳон иқтисодиёти ва дипломатия университетининг фахрий доктори унвони берилди.\nМамлакатларимизнинг ёш ҳамда тажрибали санъат усталари ўртасидаги учрашувлар маданий мулоқотни қўллаб-қувватлаш имконини бермоқда. Июнь ойида Россия пойтахтида “Москва дўстларни кутиб олади” XIV Халқаро фестивали бўлиб ўтди. Владимир Спиваков халқаро хайрия жамғармасининг ўта кенг қамровли ушбу лойиҳасида В. Успенский номидаги Республика ихтисослаштирилган мусиқа академик лицейи ўқувчилари Ўзбекистон санъатини намойиш қилишди. Ёш иқтидор эгаларининг чиқиши томошабинларнинг гулдурос олқишларига сазовор бўлди. 26 август — 3 сентябрь кунлари Москва шаҳрида уюштирилган “Спасская башня” Х халқаро ҳарбий-мусиқа фестивалида Ўзбекистон Республикаси Мудофаа вазирлигининг Алоҳида намунали-кўргазмали ҳарбий оркестри чиқишлари ҳам муваффақиятли бўлди.\nҲар икки мамлакатда ўтказилаётган маданият кунлари Ўзбекистон ва Россия халқлари ўртасидаги дўстликнинг ҳамда бир-бирини ўзаро тўғри тушунишнинг мустаҳкамланишини таъминламоқда. Сентябрь ойида Россияда Ўзбекистон маданияти кунлари тадбири доирасида Россия Федерациясининг аҳолиси ва меҳмонлари ўлкамиз ҳақидаги суратлар кўргазмаси билан танишганлари баробарида, ўзбек эстрадасининг таниқли санъаткорлари, “Ялла”, “Мақом” ансамбллари, Ўзбекистон ёш симфоник оркестри томонидан тайёрланган махсус концерт дастури намойишидан баҳраманд бўлдилар.\n29 сентябрь — 2 октябрь кунлари Москва ҳамда Бутун Рус Патриархи Кирилл бошчилигидаги Рус православ черковининг Москва Патриархати делегацияси мамлакатимизга ташриф буюргани динлараро муваффақиятли мулоқот ва маданий ҳамкорликнинг гарови бўлди. Ташриф чоғида Рус православ черкови раҳбари юртимизда миллатлараро тинчлик ҳамда ҳамжиҳатликни таъминлаш, турли эътиқод кишилари ўртасида дўстлик ва бир-бирини тўғри тушунишни мустаҳкамлаш бўйича олиб борилаётган сиёсатга юқори баҳо берди. Диний арбоб республикамизда ҳаётга изчил татбиқ этилаётган Ўзбекистон Республикасини янада ривожлантириш бўйича Ҳаракатлар стратегияси доирасидаги ижтимоий-иқтисодий ислоҳотларнинг янги босқичини ижобий баҳолади.\nМухтасар айтганда, Ўзбекистон — Россия ўртасидаги стратегик шериклик ҳамда иттифоқчилик муносабатлари жорий йилда янги мазмун билан бойиди, ўзаро алоқалар, кўриниб турганидек, барча йўналишда изчил кенгаймоқда. Шу нуқтаи назардан, Россия Федерацияси Ҳукумати раиси Дмитрий Медведевнинг мамлакатимизга буюрадиган расмий ташрифи, шубҳасиз, халқларимиз манфаатлари йўлида икки томонлама самарали ҳамкорликни янада чуқурлаштиришга хизмат қилади.\nМазкур рукндаги бошқа мақолалар: « БМТ Бош котибининг ўринбосари Ўзбекистонга келади\tИнвестиция лойиҳалари самарадорлигини ошириш — асосий вазифа »


Ироққа қарши уруш: асл мақсад нефт эмасми?\nРасмий Вашингтон ироқликлар тақдиридан хавотирланаётганини таъкидлаб, Саддам Ҳусайн режими ағдарилганидан сўнг Ироқдаги нефт заҳираларини мамлакат иқтисодини қайта тиклаш учун ишлатиш лозимлигини айтаётган бўлса-да, мустақил кузатувчилар аслида Оқ Уйнинг мақсади – Ироқ нефт заҳираларини қўлга киритишдир, деб фикр билдиришмоқда.\n“Нью-Йорк Таймс” газетасининг ёзишича, АҚШ расмийлари яқин орада президент Жорж Бушга Ироқни босиб олиш ва уни бошқариш режасини тақдим этадилар. Режага кўра, АҚШ Ироқда ўз ҳарбий назоратини ўрнатади ва уни бир ярим йил давомида бошқаради. Маъмурий бошқарув БМТ вакиллари томонидан амалга оширилиши мумкин, бироқ нефт сектори АҚШ назорати остида бўлади ва Вашингтон уни ислоҳ қилишни режалаштирмоқда. Бироқ, Оқ Уй ўз режалари тафсилотларини ошкор этишни истамаяпти. Жорж Буш шу вақтгача унинг мақсади Саддамни қуролсизлантириш ва ироқликларни авторитар режимдан ҳалос этишдан иборатлигини таъкидлаб келган:\n“Диктаторлар нима дейишларига қарамай, Ироқ халқи диктатурани ёқтирмаслиги шубҳасиз. Барча одамлар каби, улар озодлик ва эркинликда яшашни истайдилар”.\nБироқ АҚШ президентининг бундай баёнотлари кузатувчилар фикрини ўзгартирмаяпти. Улар ҳамда минтақа давлатлари АҚШнинг Саддам Ҳусайн ҳокимиятдан ағдарилганидан кейин олиб борадиган сиёсатидан хавотирланмоқдалар.\nЯқин Шарқ иқтисодига бағишланган ва Қибрисда нашр этиладиган “Мидл Ист Икономик Сёрвей” журналининг нефт соҳаси бўйича мутахассиси Жералд Баттнинг фикрича, энг муҳим масала – АҚШнинг Ироқни ОПЕК – нефт экспортчилари ташкилотидан чиқишга мажбур қилиши ёки қилмаслигидир.\n“Шу кунларда Ироқнинг Америка томонидан ОПЕКдан чиқариб юборилиши эҳтимоли кўп муҳокама қилинмоқда. Нефт секторини Саддам Ҳусайн ҳокимиятдан ағдарилганидан сўнг ким бошқаради, деган саволга жавоб бериш жуда осон: уни бугунги кунда ким бошқараётган бўлса, ўшалар бошқаражак. Энг юқори мартабали раҳбарлар лавозимларидан четлаштирилишлари мумкин, бироқ ўрта даражадагилар ўз лавозимларида қоладилар”.\nШундай дер экан, Жералд Батт Ироқда нефт соҳасини бошқараётганлар Ироқнинг ОПЕК ташкилотидан чиқишига қаршиликларини айтади. Бағдодда янги ҳукумат ҳокимиятга келган тақдирда ҳам, у ОПЕК ташкилотининг асосчиларидан бири бўлган Ироқнинг ташкилотни тарк этмаслигини афзал кўради, дейди мутахассис.\nЯнги ҳукумат ОПЕК доирасида Ироқнинг улушини кўпайтиришга ҳаракат қилиши мумкин. Бу эса ташкилотнинг бошқа аъзолари улушларининг камайишини англатади. Демак, Ироқнинг ОПЕКдан чиқиш-чиқмаслиги ташкилотнинг бошқа аъзолари учун жуда муҳим.\nТашкилотга аъзо бўлмаган, бироқ жаҳон нефт бозорининг энг қудратли намоёндаларидан яна иккиси ҳам Ироқ тақдиридан хавотирда. Улар - Россия ва Франциядир. Россиялик ва франциялик нефт компаниялари Саддам Ҳусайн билан нефт контрактларини имзолаганлар. Ироққа қарши жорий этилган санкциялар бекор қилинган тақдирда, уларнинг катта-катта даромад олишлари шубҳасиз. Бироқ, Саддам Ҳусайн ҳокимиятдан ағдарилиб, мамлакатни бошқа одам бошқара бошласа, Россия ва Франция контрактларини ҳам, даромадни ҳам йўқотишлари мумкин.\nМосква манфаатларига бу ўзгариш айниқса ёмон таъсир қилиши мумкин. Бир тарафдан, ЛукОйл нефт компанияси Саддам Ҳусайн ҳукумати билан имзоланган контрактни йўқотиши мумкин. Бошқа тарафдан, Ироқ нефтни экспорт қила бошлаганидан кейин жаҳон бозорида нефт нархларининг пасайиши муқаррар. Бу эса Москванинг Сибирдаги нефт конларини ривожлантиришга ва хорижга сотилаётган нефт ҳажмини оширишга қаратилган режаларини бузиши мумкин. Хорижий сармояларни жўғрофий жиҳатдан йироқда жойлашган Сибир нефт конларига жалб этиш учун нефтнинг жаҳон бозоридаги нархи ўртачадан баландроқ бўлиши лозим.\nБироқ, БМТ Хавфсизлик кенгашида Ироққа қарши резолюция муҳокама қилинаётган даврда Вашингтон расмийлари резолюция лойиҳасига қарши чиқаётган Россия ва Франция расмийлари билан учрашганлари маълум. Москва ва Париж вакиллари резолюцияни қўллаб-қувватладилар. Демак, Вашингтон Россия ва Франция билан маълум муросага эришган. Бу муроса Саддам ҳокимиятдан ағдарилганидан сўнг Ироқ нефт секторини биргаликда ривожлантириш ва даромадни тақсимлаш ҳақида бўлган бўлиши ҳам эҳтимолдан ҳоли эмас.\nТахминлар қилишда яна давом этиш мумкин. Бундай тахминлар ва эҳтимоллар кузатувчиларни ҳам, ҳатто сиёсатчиларни ҳам Вашингтонни танқид қилишга мажбур этаётир. Улардан бири – Британиянинг Лейбористлар партияси аъзоси Алан Симпсондир. Унинг Британия парламентида қилган чиқишида таъкидлашича, “АҚШнинг Ироққа нисбатан сиёсати ортида инсон ҳуқуқлари эмас, балки нефтни тақсимлаш ҳуқуқлари учун кураш бор”.\nБританиянинг нуфузли “Файненшл Таймс” газетаси эса бундай чиқишни танқид қилиб, Ироққа қарши ҳужумлар ортидаги сабаб - нефт учун кураш, деб ҳисоблаш нотўғри, деб ёзади. “Ироққа қарши ҳужумлар нефт нархларининг осмон баробар ошишига, демак АҚШ иқтисодининг янада ёмонроқ аҳволга тушишига олиб келади. Бу эса Жорж Бушнинг 2004 йилдаги президентлик сайловларида ғолиб чиқиши учун имкониятлари қолмаганини англатади. Иқтидордаги президент Бушнинг отаси Жорж Буш 1991 йилда Форс кўрфазида уруш бошлаганида, нефт нархлари ошиб кетган ва натижада Буш президентликка қайта сайлана олмаган эди”, деб ёзади Британиянинг “Файненшл Таймс” газетаси.


14:00 / 15.10.2018 1547 pdf Ўқиш режими + -\nЎзи католик бўлса-да, беморларига Қуръон ва Инжилни ўқиб берадиган суданлик жарроҳ БМТ мукофотига сазовор бўлди. Бу ҳақда islam-today.ru нашри хабар берди. Юксак мукофотга Жанубий Суданнинг Юқори Нил провинциясидаги Бунж шаҳри Мабан шифохонаси шифокорb Эван Атар Адаха лойиқ кўрилди.\nДиний эътиқод беморларга ёрдам беришига шифокорнинг ўзи ишонч ҳосил қилган, шунинг учун у анестезия қилишдан аввал беморларга мажусийлар ва мусулмонларнинг муқаддас китобларидан парчаларни ўқиб беради.\nХабарда айтилишича, шифохонада бу эркак шифокор йигирма йилдан бери ишлаб келади ва бу вақт давомида янги ташкил топган Судан ва Жанубий Судан мамлакатларидаги фуқаролик уруши ва фалокатлар оқибатида кўплаб қурбонларнинг ҳаётини сақлаб қолишга эришди.\n«Менинг камтарона хизматимга шундай улкан мукофот берилганидан кўп таъсирландим. Ушбу мукофотга маълум бир пул маблағи берилиши ҳам айни муддао бўлди, биз уларни албатта шифохонамизнинг бирламчи эҳтиёжларига ишлатамиз», – дейди жарроҳ мукофотни олиш чоғида.\n11:09 / 15.10.2018 2447\n14:13 / 15.10.2018 1234\n340 09:10 / 29 июнь\n478 08:30 / 20.12.2018\n183 15:31 / 11 июль\nЯлталик мусулмон ёшлар "Фойдали илм"да фаоллар\nЯлтадаги Ислом дини асослари курслари тингловчилари бўлган ёшларга Қуръони карим тарқатилди. Ушбу тантанали тадбир Ай Васил митти туманидаги масжидда давоми...\n350 08:45 / 28 февраль\n1522 13:45 / 12 май\n2001 15:19 / 05.07.2018\n18298 11:58 / 10.10.2018\n21884 11:56 / 10.10.2018\n741 16:57 / 17 май\n6221 15:04 / 17 март


Ўзбекистон Миллий университети – 90 ёшда-Ўзбекистон миллий университети\nМустақиллик йилларида Ўзбекистон билим даражаси жиҳатидан дунёдаги етакчи мамлакатлар қаторидан муносиб ўрин эгаллади. Бунга, Ўзбекистон Республикаси Биринчи Президенти Ислом Каримов таъкидлаганидек, олий ва ўрта махсус ўқув юртлари тармоғини кенгайтириш, таълим тизимини ислоҳ қилиш ҳисобига эришилди.\nМамлакатимизни юқори даражада тараққий этган давлатлар қаторига қўшилишида, илм-фан, ишлаб чиқариш соҳаларини малакали кадрлар билан таъминлашда, инфратузилмани ривожлантиришда янгидан-янги кашфиётлар билан илгарилаб кетишида мамлакат олий ўқув масканларининг том маънодаги байроқдори ЎзМУнинг салмоқли ўрни бор. Айнан истиқлол йилларида ЎзМУнинг нафақат республика, балки Марказий Осиё минтақасида йирик ўқув ва илмий марказ мақомига эга бўлиши учун зарур шарт-шароитлар, имкониятлар муҳайё қилинди.\nБугунги кунда ЎзМУ ўқув жараёни ва илмий-тадқиқот учун керакли бўлган салоҳиятли профессор-ўқитувчиларга, замонавий моддий-техник асос ва жаҳон миқёсида эътироф этилган илмий мактабларга эга.\nДавлатимиз раҳбари томонидан ёшларнинг билим олиш имкониятларини кенгайтириш, мамлакат интеллектуал салоҳиятини янада юксалтириш, ҳар жиҳатдан баркамол авлодни вояга етказиш бўйича олиб борилаётган сиёсатни амалга ошириш, «Таълим тўғрисида»ги қонун, Кадрлар тайёрлаш миллий дасгурида белгиланган устувор вазифаларни ҳаётга татбиқ этишда кўп минг кишилик университет жамоаси 1991-2008 йиллар давомида сезиларли муваффақиятларни қўлга киритди. Ушбу жиҳат, айниқса, ўқув, ўқув-методик, илмий-тадқиқот ва маънавий-маърифий соҳаларда яққол кўзга ташланди.\nЎзМУда таълим жараёни Кадрлар тайёрлаш миллий дастурига мувофиқ тўла узлуксизлик ва узвийлик асосида олиб боршшоқда. Бу вазифаларнинг академик лицей—бакалавриат-магистрагура—аспирантура—докторантура тизими орқали амалга оширилиши йўлга қўйилди. Ягона ўқув-илмий ишлаб чиқариш комплексини барпо этиш мақсадида университет қошида иккита академик лицей фаолият кўрсатди.\nУниверситетнинг барча факультетларида илмий-ўқув кутубхоналари мавжуд бўлиб, 1991-2008 йиллар ичида улар учун кўплаб ўқув адабиёти, чет эл ва республикада чоп этиладиган даврий-илмий журналлар сотиб олинди. Университет марказий кутубхонасида ўқув адабиётларидан «Буюртмасиз эркин фойдаланиш» тизими йўлга қўйилган. Кутубхона замонавий техника воситалари бшхан жиҳозланган ресурс марказига эга бўлиб, Интернетга уланган компьютерлар хизмати йўлга қўйшнан. Кутубхона фонди йил сайин ортиб бормоқда. Мустақиллик йилларида нашр килинган ўқув адабиётларининг электрон нусхалари тайёрланиб, университетда фаолият кўрсатаётган тармоқ тизимига уланган. Ўқув даргоҳида компьютерлаштиришни янада ривожлантириш, ахборот-коммуникация технологияларини жорий этиш ва ахборот технологиялари соҳасида замон талабларига жавоб бера оладиган юқори малакали мутахассислар тайёрлашни ривожлантириш ва такомиллаштириш борасида бир қатор ишлар амалга оширилди. Жумладан, университетда 2008 йилга келиб 850 дан ортиқ замонавий компьютер мавжуд бўлиб, шулардан 75 фоизи бевосита ўқув жараёнида, 15 фоизи илмий-тадқиқот ишларида ва 10 фоизи маъмурий ва бошқарув жараёнларида ишлатилди. Университетда мавжуд компьютерлардан фойдаланиш самарадорлигини ошириш ҳамда компьютер захираларидан жамоа бўлиб фойдаланишни ташкил этиш мақсадида факультетларда 17 та ресурс марказлари ва 2 та йирик, ҳар бири 60 ўринга мўлжалланган компьютер зали ташкил этилган. Ушбу ресурс марказлари, синфлар ва факультет миқёсидаги тармоқлар университетдаги корпоратив тармоқ орқали халқаро Интернет тизимига уланган.\nУниверситет жамоаси бир қатор чет эл илмий грантларига ҳам эришган. «Тарих», «Психология», «СПРАЙТ», «Евроазия», «Ўзбекинфо» ва бошқа лойиҳалар бўйича талаба, тадқиқотчи ва докторантлар Европа, Япония, АҚШнинг етакчи универ-ситетларида ўқидилар. Профессор-ўқитувчилар дунёнинг етакчи таълим ва фан масканларида малака оширдилар.\nМаълумки, замонавий ўқув жараёнини ташкил қилишдаги асосий тамойиллардан бири - бу фан билан таълимнинг узвий боғлиқлиги ҳисобланади. Шу нуқтаи назардан, университетда фаннинг ривожланиши катга аҳамиятга эга. Шуни алоҳида таъкидлаш керакки, мазкур ўқув даргоҳи олимлари томонидан 2003-2008 йиллар давомида 150 дан ортиқ илмий тўплам нашр қилинди, йилига мингга яқин илмий мақола чоп этилмоқда. 30 дан ортиқ илмий-тадқиқот ишлари патентлаштирилди, йилига 500 минг АҚШ долларига яқин миқдорда чет эл грантлари асосида илмий изланишлар олиб борилмоқда. Бу илмий изланишлар натижалари ишлаб чиқаришга ҳам фаол татбиқ этилди. Буларга қон тўхтатишда, куйганда, тери алмаштиришда қўлланиладиган «Пошметакрилин», ошқозон-ичак касалликлари даволашда малҳам «Политетранем», қорамолларнинг инфазион касалликларини бартараф этишдаги «Полиамидин», гипертоник касалликларга қарши «Платекс», диатез ва аллергик ҳолатларда «Инебрин», гепатитга қарнш «Саврац» препаратлари ишлаб чиқилди. Улар хусусида мутахассисларнинг ижобий хулосалари бор.\nБундан ташқари сут, гўшт, парфюмерия, косметика, ёғ-мой ишлаб чиқаришда, фармацевтикада қўлланиладигаи «Пепсин», кондитерлик саноатида қанд ўрнини босадиган модда сифатида ишлатиладиган стевия ўсимлигининг янги навини келтириш мумкин. Марказий Осиёда кенг тарқалган анабазис, сафоро, аммотамус, аммодендрон, термоксис авлодига мансуб ўсимликларнинг ўндан ортиқ турлари ўрганилди ва улардан 50 га яқин алколоидлар ажратиб олинди. Уларнинг 24 таси янги, илк марта кашф этилган.\n2007 йилда университет олимлари Фан ва технологиялари маркази томонидан эълон қилинган мавзулар танловида иштирок этиб, 98 илмий мавзу, 7 инновация бўйича грант эгаси бўлдилар. 61 миллион сўм миқдоридаги халқ хўжалигининг турли йўналишлари бўйича хўжалик шартномалари, 425 минг АҚШ доллари миқцоридаги чет эл гарантлари асосида илмий-тадқиқот ишлари олиб борилди. Қайд этилган даврга келиб университетда мамлакат халқ хўжалиги тараққиётини таъминлашга қаратилган янги таълим йўналишлари, мутахассислик соҳалари йўлга қўйилди. Хусусан, кейинги йилларда санъатшунослик, Миллий истиқлол ғояси, ҳуқуқ ва маънавият асослари, социология, психология, сиёсатшунослик, экология, картография ва кадастр, компьютер лингвистикаси сингари янги йўналишлар иш бошлади.\n1999-2000 йилдан таълим жараёнига модул тизими жорий этилди. Бу тизимнинг пировард мақсади талабанш^г ўз устида мустақил ишлашшш таъминлаипа қаратилган. ЎзМУда материал-техника ҳамда ахборот базаси меъёрларини шакллантириш ва такомиллаштириш бўйича сезиларли ишлар амалга оширилди. Жумладан, 1997-2007 йилларда университет томонидан 600 дан зиёд компьютер ва замонавий ўқув ускуналари сотиб олинди. 2002 йилда университет бўйича толали-оптик кабель ўтказилди. Барча бўлим ва деканатлар жаҳон ахборот тармоғига чиқувчи умумий локал тармоққа уланди. 512 к/8 тезликда ишлайдиган Интериетга уланган компьютерлар сони 323 тага етди.\n2008 йилга келиб Ахборот коммуникация технологиялари ривожланинш учун университет 584 млн. сўм миқдорда маблағ ажратди. Информацион технологиялар бўйича 284 бакалавр ва 72 магистр тайёрланди. ЎзМУда «ТАLАВА S», «Контракт S», «Кадрлар S», «Электрон кутубхона», «SАММЕК», «Тест», «ЎзМУ расмий сайти» каби корпоратив ахборот тизимлари ташкил қилинган.\nИнформацион технологиялар йўналишида университет профессор-ўкитувчилари, ходимлари малакасини ошириш йўлга қўиилди. Информацион технологиялар соҳаси бўйича 3 та халқаро грант ҳамда умумий миқдори 362 млн. сўмлик ЎзР Фан ва технологиялар марказининг 2 грантини олишга эришилди. 8 млн. сўм ҳажмдаги 19 лицензияли дастур қўлга киритилди.\nКадрлар тайёрлаш миллий дастурининг сифат босқичида университетда масофали ўқитиш марказлари қарор топмоқда. Информациои техгюлогиялар ихтисослиги бўйича абитуриентлар ва талабалар учун 19 та масофали курслар ташкиллаштилиди. Махсус сиртқи, иккинчи мутахассислик йўналишларини босқичма-босқич масофали ўқитишга ўтказиш режалаштирилган.\nТаълим, фан ва ишлаб чиқаришнинг интеграциясига эришиш мақсадида 1997-2001 йилларда университет илмий-тадқиқот ишларига давлат бюджетидан 72,9 млн. сўм ажратилган бўлса, 2002-2007 йилларда ҳам давлат бюджети, ҳам грант асосида маблаг билан таъминлашга 440.0 млн. сўм ажратилди. 1991-2001 йиллар давомида хўжалик шартномалари билан 30 дан ортиқ мавзу бўйича 302 млн. 450 минг сўмлик иш қилиниб, йилига ўртача 30 мли. 245 минг сўмлик иш бажарилгаи бўлса, 2002-2008 йилларда 30 га яқин мавзу доирасида 699 мли. 253 минг сўмлик, яъни йилига ўртача 116 млн. 542 минг сўмлик иш амалга оширилди. 1994-2007 йиллар давомида 4 млн. 408 минг АҚШ доллари ҳажмида халқаро грантлар бажарилди.\n2004-2008 йилларда 68 мавзу бўйича ЎзР Фанлар академияси институтлари ва тармоқ институтлари билан ҳамкорлик қилинди. 2004-2008 йилларда ЎзР ФА илмий текшириш институтлари билан 33 шартнома тузилди, ЎзМУ кафедраларининг 15 филиали очшгди. Ушбу ҳамкорлик ЎзР ФА инстшутлари интеллектуал салоҳияги ва материал-техиик базасидан фойдаланиш ҳамда магистр тайёрлаш имкониятини янада кенгайтирди. Сўнгги йилларда хорижлик ҳамкорлар иштирокида 5 та грант бажарилди.\nМустақиллик йилларида университет профессор-ўқитувчилари томонидан теле ва радиоканалларда йилига 1000 га яқин чиқишлар қилинди. Шу йиллар давомида йилига ўнлаб халқаро ва 30 дан ортиқ ресиублика миқёсида конференция ва симпозиумлар ўтказилди.\nЎзМУ илмий грантларига 277 профессор-ўқитувчи, 36 аспирант, 5 докторант, 163 талаба жалб қилинди. Илмий-тадқиқот ишларида 2003-2008 йилларда университет профессор-ўқитувчиларидан 973 киши (79,8 фоизи) қатнашди. Шулардан 140 нафари фан доктори (62,2 фоизи), 425 нафари эса фан номзодидир (47,4 фоизи).\nИлмий-тадқиқот ишларида иппирок этаётган иқтидорли талабалар томонидан хорижий нашрларда 215 мақола, 995 илмий тезис эълон қилинган. Университет факультетларида Ёш олимлар кенгаиш раҳбарлигида 40 дан ортиқ илмий тўгараклар иш олиб бормоқца. 2004-2007 йилларда истеъдодли талабалар ҳамда ёш олимлар тадқиқ этаётган изланишлар натижаси ўлароқ, 7 та мақолалар тўплами нашрдан чиқди.\n2008 йилга келиб 23 иафар талаба Президент стипендианти, 24 талаба Мирзо Улуғбек стипендианти, 27 талаба Алишер Навоий стипендианти бўлди.\nИстиқлол йилларида Марказий Осиёда ўсадиган 20 дан ортиқ ўсимлик тури ўрганилиб, алколоид, дитерпеноид, флаваноид каби юздан ортиқ модда ажратиб олинди. 40 тасининг кимёвий тузилиши аникданди ва улар асосида 100 дан ортиқ физиологик фаол модда синтез қилинди. Кенг тарқалган анабазис, сафора, аммотамус, аммодендрон, термопсис авлодига муносиб ўсимликлардан 10 дан ортиқ турлари кимёвий жиҳатдан ўрганилди ва улардан 50 га яқин алкалоиддар ажратиб олинди, шундан 24 таси янги кашф этилди.\nИшлаб чиқаришга 50 дан ортиқ мавзу таклиф этилди, масалан, ацетилен, аммиак ва ацетон асосида пўлат коррозиясша қарпш ингибитор, пиридин асослари сиитези учун катализаторлар, МВП, антимикроб препаратлари, полифосфатлар ва полиэлектролиглар-металларни коррозиядан ҳимояловчи эффектив ингибиторлар, карбоказ қишлоқ хўжалиги ҳайвоилари гинекологик касашшкларини даволаш учун полимерли дори препарати, полибазин-полимерли нафас аналептиги, қон тўхтатувчи «Инебрин» воситаси, конварен, фенцетат, саврац, полиметакрилин, политетранем, бензобек, платекс, полифлан, лагоден каби дорилар, НС1, 802, Н,8, >Ю2, НҒ, СН3СООН, ва ҳ.к. сорбентлар, уларни металл ионларини (олтин, шгатина, палладий, рений, молибден, мис, хром) ажратиб олишда ҳам қўллаш мумкин, ёнғиндан огоҳлантирувчи «Композит» кзфилмаси, иссиқлик кўрсатгичлари шлефи (ТУ Уз 78 001-95) билан жиҳозланган ва ёнган юз берганда ёруғлик ва товуш сигналларини беришга мўлжаллангаи қурилмалар кашф килинди. Картошканинг юқори элита нав уруғлиги яраталди. Бир, уч ва олта каналли «Нажот» электрокардиографи, модификацияланган крахмал, Ўзбекистон ер усти сувлари атласи ишлаб чиқилди. Физикадан амалиёт ўташ учун 12 қурилма лойиҳаси таклиф этилди.\nФан ва таълимдаги сўнгги ютукдар негизида шартномавий малака оширииши ташкиллаштириш бўйича муттасил иш олиб борилмоқда. 2005 йилдан буён ЎзМУ қошида инновацион педагогик технологиялар маркази фаолият кўрсатмоқда. Унда нафақат университет, балки республиканинг бошқа олий ўқув юртлари ўқитувчиларининг ҳам малакасини опшриш йўлга қўйилган.\nЎзМУда республиканинг илғор корхоналари, ЎзР ФА лабораториялари ҳамда чет элда касбий стажировка ва малака оширишнинг ранг-баранг турлари амал қилмоқда. Малака оширишда Москва давлат университети, Сиэтл университети (АҚШ), Эксетер университети (Буюк Британия), ДААД (Германия) билан тузилган ўзаро шартномалардан ҳам фойдаланиляпти. Профессор-ўқитувчилар малакасини оширишда халқаро грантлардан фойдаланиш ҳам йўлга қўйилган. 2007 йилда ЎзМУнинг 120 профессор-ўқитувчи ва ходимлари халқаро грантларда ҳамда халқаро анжуманларда қатнашиб, малака оширди.\nҲозир университет ЎзР ФА Илмий-тадқиқот институглари лабораториялари билан тузилган 35 шартиомага эга. «Гидрология» кафедраси ходимлари ЎзР ФА Сув муаммолари институти, Гидрометеорология институти, САНИИРИ илмий ишлаб чиқариш бирлашмаси ҳамкорлигида «Ўзан жараёнлари ва оқими динамикаси» ўқув қўлланмасини чоп этдилар.\n«Кукунли полимер материаллар» илмий-тадқиқот лабораторияси Кимё-технология институти, «Тоштўқимачи» акционерлик жамияти билан ҳамкорликда илмий изланишлар олиб бормоқда. «Петрография ва фойдали қазилмалар» кафедраси олимлари Геология ва геофизика институти ҳамкорлигидаги «Туркистон палеокеаник ҳавзаси шимолий қисми эвоноцияси» мавзусида тадқиқот олиб бордилар. «Регионалгеология» бирлашмаси ҳамкорлигида 1:200000 масштабли «Геологик харита» тайёрланмоқца. «Ўзтекгеофизика» акционерлик бирлашмаси (ОАО), ЎзР ФА Геология ва геофизика, Кимё ва гюлимерлар физикаси, ГИДРОИНГЕО, Биоорганик кимё, Ядро физикаси, Умумий ва ноорганик кимё каби институтларда ЎзМУ кафедраларининг филиаллари фаолият юритмоқда.\nИлмий-тадқиқот ишларини бажаришда, битирув ишларини ёзишда, аспирантлар ва докторантлар илмий изланишларини рўёбга чиқаришда, шунингдек, талабаларнинг ўқув амалиётини ўташида ҳамкорлик шартаомаларига биноан ЎзР ФА шгститутларида мавжуд асбоб-ускуналардан фойдаланилмоқца. ЎзМУ талабаларининг ўқув ва диплом-олди амалиётларини ЎзР ФА институтлари ҳамда тармоқ институтларда ўтказиш тажрибаси шакллантирилган.\n1997-2001 йшшарда чет эл инвестицияларини узлуксиз таълим тизими ва кадрлар тайёрлашга жалб қилиш бўйича Темпус-ТАСИС, ДААД, ИНТАС каби 8 дастур амалга оширилци ва 8 марказ ишлади. 2001-2005 йилларда дастур ва марказлар сони 9 тага етди. Ҳозирги кунда 6 халқаро дастур бўйича изланишлар олиб борилмоқда. Чет эл инвестициялари миқдори олдинги йилларга нисбатан анча ошди. Асосий диққат Ўзбекистон ҳукуматининг Россия федерацияси, Хитой Халқ республикаси, Корея, Япония марказлари билан биргаликда эълон қилган дастурларига қаратилмоқда. 2005 йили физика факультети «Университет сифат бошқаруви тизимининг татбиқи» (УНИКУМ) лойиҳасининг амалга онгиши учун 150.000 евро қимматига эга ТЕМПУС/ТАСИС грантига сазовор бўлди. НАТОнинг 17.000 евро ҳажмидаги «Орол негизида содир бўлаётган кимёвий ва физик жараёнлар» лойиҳаси давом этгирилмоқда. Россия Фанлар академияси Океаншунослик штститути ва Потсдам университети ҳам хорижий ҳамкорлар ҳисобланади.\nДААДнииг 20.000 евро миқдоридаги «Германистика институтлари ҳамкорлиги» дастури Хорижий филология факультети немис филологияси кафедраси томонидан ишлаб чиқилди.\nГеография факультети демография кафедраси муҳим лойиҳани амалга ошириш учун 9000 АҚШ доллари ҳажмидаги грант олингга муваффақ бўлди.\nИқтисод факулътети 2006 йилда 7.500 АҚШ доллари ҳажмидаги ЮСАИД лойиҳаси очиқ ташювида ғолибликни қўлга киритди.\nУниверситетнинг халқаро алоқалари йил сайигг кенгайиб бормоқда. Хусусаи, М.В.Ломоносов номидаги Москва давлат университети, Миллатлар марказий университети (ХХР), Лода университети (Польша), Истанбул университети (Туркия) билан тузилган шартномалар ўз самарасини берди. Ўзбекистон Презиценти Ислом Каримов ва Ўзбекистон ҳукумати целегациясининг Хитой Халқ Республикасига қилган цавлат ташрифи чоғица Пекинцаги Миллатлар Маркази университети ва ЎзМУ ўртасица ўзаро манфаатли ҳамкорлик тўгфисица шартнома имзоланци. Шартнома асосида Мшглатлар Марказий университетида ўзбек тили бўлими очилци.\nХалқаро муносабатларни мустаҳкамлаш, таълим тизимини такомиллаштириш мақсадида АҚШ, Буюк Британия, Россия, Туркия, Чехия, Украина, Греция, Япония, Германия, Корея, ХХР, Эрон, Фаластин, Австрия, Покистон, Бельгия каби мамлакатларнинг сиёсий арбоблари, йирик олимлари бшган кўпдан-кўп учрашувлар ўтказилди. Бундай учрашувлар натижаси ўлароқ, Ўзбек филологияси факультетида Эрон мацанияти маркази ва Хорижий филология факультетица Грек маданияти маркази очилди.\n1997-2006 йилларда ХХР, Россия Федерацияси, Украина, Япония каби мамлакатлараро кадрлар алмашинуви амалга оширилди. 65 нафардан ортиқ чет элликлар ўқиш ва стажировкага қабул қилинди. Айни пайтда ЎзМУнинг 110 ходими ўқиш, стажировка ўташ, ҳамкорликда илмий изланишлар олиб бориш мақсадида чет эллардаги етакчи олий ўқув юртларига жўнатилди. Яқин истиқболда хорижда малака оширувчилар миқдорини 200 нафардан ошириш режалаштирилган.\nЕтакчи хорижий давлатлар билан халқаро ҳамкорликни янада чуқурлаштириш йўлида ҳозирги кунда 26 халқаро илмий-таълим марказлари билан тузилган шартномалар ишлаб турибди. 1997-2008 йилларда етакчи университетлар ва хорижий илмий марказлар билан тузилган шартномалар сони 30 дан ошди. Бундай шартномалар сонини 50дан ошириш мўлжалланмоқда.\nЎзбекистон Республикаси Президентининг 2000 йил 28 январдаги «Тошкент Давлат университетига «Ўзбекистон Миллий университети» мақомини бериш тўғрисида»ги Фармони ижросини таъминлаш, унинг таълим соҳаси ва кадрлар тайёрлашдаги ролини ошириш ҳамда Миллий университет профессор-ўқитувчилари ва талабалари фаолиятини рағбатлангириш тизимини такомиллаштириш мақсадида «Ривожланиш ва профессор-ўқитувчилар ҳамда талабаларни моддий рағбатлантириш» жамғармаси ташкил қилинди. 2000-2008 йилларда жамғарма фаолияти маданият, таълим тизими ва кадрлар тайёрлашни рағбатлантиришга йўналтирилди. Жамғарма маблағлари ўқиш ва дарс беришда ютуқларга эришган талабалар ҳамда профессор-ўқитувчиларни қўшимча моддий рағбатлантириш, кам таъминланган талаба ва ўқитувчиларга моддий ёрдам кўрсатиш, маънавий-маърифий, маданий тадбирларни маблағ билан таъминлаш, спорт мусобақалари ўтказиш, ўқитувчилар ва талабаларни соғломлаштириш, университет кутубхона фондини янгилаш, кенгайтириш, ўқув бўлимлари материал-техник базасини яхшилашга сарф қилинмоқда. 2008 йилга келиб 30 дан ортиқ давлат, жамоат, илмий, ижодий ташкилот ва акционерлик жамиятлари ушбу жамғармага васийлик қилмоқда. Ҳомийлик кенгаши фаолият олиб бормоқда.\nУниверситетда замонавий асбоб-анжом, зарур адабиёт, кўргазмали қуроллар, аудио ва видеоматериаллар билан таъминланган «Маънавият ва маърифат маркази» фаолият олиб бормоқда. Марказ томонидан Республиканинг кўзга кўринган олимлари, давлат ва жамоат арбоблари иштирокида турфа учрашувлар, ижодий семинарлар ўтказилади. Марказ ҳузурида «Ёш сиёсатчилар клуби», «Нотиқлик санъати», «Ёш социологлар Ю1уби» ишлаб турибди. Бундан ташқари, факультетлар ва талабалар уйларида замонавий талаблар даражасида жиҳозланган «Маънавият ва маърифат» хоналари мавжуд бўлиб, уларда тез-тез кекса авлод вакиллари, жамоат арбоблари билан учрашувлар, суҳбатлар уюштирилади.\nУниверситетда илм-фан ва таълимнинг эртанги куни тўғрисида ҳам ғамхўрлик қилинмоқда. 78 ихтисослик бўйича аспирантура, 25 соҳа бўйича докторантура фаолият кўрсатди. 1991-2008 йилларда 1160 аспирант ва 127 докторант ўқишни тугатди. Шу даврда 760 та номзодлик, 156 та докторлик диссертацияси ҳимоя қилинди, шундан 624 таси аспирантурани ва 50 таси докторантурани тугатганларни ташкил қилади.\nМиллий университет қошидаги амалий физика илмий-тадқиқот институти, ботаника боғи, 16 илмий лаборатория, ижтимоий тадқиқотлар маркази, табиатдан унумли фойдаланиш илмий-тадқиқот бўлими, 95 кафедра, 7 инновацион грант, 11 хўжалик шартномаси, 98 илмий мавзу, 9 ёшлар гранти, 400 компьютер, 3 млн. китоб фондига эга фундаментал илмий кутубхона юқори даражадаги интеллектуал салоҳиятни таъминловчи илмий-техник база ҳисобланади.\n2008 йилга келиб университетда номзодлик диссертациялари ҳимояси бўйича 5, докторлик диссертациялари ҳимояси бўйича 9 Ихтисослашган илмий кенгаш фаолият кўрсатди. 1997-2001 йиллар мобайнида универеитетнинг 26 аспиранти ва 11 докторанти халқаро конференцияларда иштирок этди. ТАСИС йўналиши бўйича 9 аспирант ва 2 докторант Англия, Франция, Испанияда стажировкада бўлди. ДААД йўналиши бўйича 3 аспирант ва 1 докторант Германияда стажировка ўтади. Бир аспирант ЮНЕСКО йўналиши бўйича Кореяда бўлиб қайтди. 2001-2005 йилларда ДААД йўналиши бўйича 5 аспирант ва 2 докгорант Германияда таҳсил олди. Икки докторант АҚШда илмий сафарда бўлди.\n2001-2008 йилларда 73 аспирант ва 25 докторант ЎзМУнинг махсус стипендия-сига сазовор бўлди. 98 аспирант ва 9 докторант Республика ва чет эл граитларида иштирок этди.\nМиллий университет докторант ва аспирантлари республикамизда таъсис этижан нуфузли сттшендия ва давлат мукофотларини қўлга кирштан. Мустақиллик йилларида 10 нафар аспирант Ўзбекистон Республикаси Президенти стипендияси соҳиби бўлди.\nУниверситет аспирант ва докторантларидан Муҳайё Исоқова «Шуҳрат медали», Зафар Жабборов ва Дилдора Рашидовалар «Ўзбекистон белгиси» кўкрак нишони билан тақдирланган бўлса, Моҳинисо Ҳидирова «Олтин қалам» мукофотига сазовор бўлди.\nЎзМУ қошида 15 йилдан бери Олий педагогика институти фаолият юргизмокда. Республика олий ва ўрта махсус ўқув юртлари ижтимоий-гуманитар ва табиий фанлар педагоглари малакасини ошириш ва уларни қайта тайёрлаш билан машғул ОПИда ўтган вақт мобайнида мамлакат ўқув юртларининг 10 мингдаи зиёд профессор-ўқитувчилари ҳамда академик лицей ва касб-ҳунар коллежлари педагоглари малака онгириш ва қайта тайёрлаш курсларини ўтишди.\nБиринчи Президент Ислом Каримовнинг ташаббуси билан «Ёшлик» талабалар шаҳарчаси тўла қайта қурилди. Университетга тегишли 8 та талабалар тураржойи капитал таъмирдан чиқарилди. Шаҳарчада замонавий талабларга тўла жавоб берувчи ёпиқ сув ҳавзаси талабалар ҳамда профессор-ўқитувчиларга хизмат кўрсатмоқда. Университет ва талабалар уйлари ҳудудини ободонлаштириш мақсадида уюштирилаёттан ҳашарларда талабалар ва профессор-ўқитувчилар фаол қатнашмоқда. «Камолот» ёшлар ижгимоий ҳаракати ҳузурида шаҳарчани ободонлаштиришга жалб қилувчи оператив штаб мавжуд. Талабалар уйларида яшовчи ёшлар томонидан ўз-ўзини бошқарувга доир меъёрий ҳужжатлар ишлаб чиқилган.\nУниверситет раҳбарияти талабаларнинг ҳордиқ чиқаришига доимий гамхўрлик қилади. Маданият саройида фаолият олиб бораётган 10 тўгаракда 500 дан зиёд талаба қатнашади. 1000 дан ортиқ талабалар ўқишдан бўш пайтларда университет спорт мажмуасининг 20 секциясида турли спорт турлари билан шугулланади.\nУниверситет туман ҳокимлиги, маҳаллалар вакиллари, Талабалар шаҳарчаси «Ёшлик» ҳокимияти билан мустаҳкам алоқалар ўрнатган. Талабалар уйларида, ўқув гуруҳларида ахлоқ-одоб, маънавият-маърифат масалаларига багишлаиган қатор тадбирлар биргалиқца уюштирилмокда. ЎзМУ «Камолот» ёшлар ижтимоий ҳаракати ташкилоти маънавий-маърифий, ахлоқий йўналишларда ўтаётган деярли барча тадбирларда фаоллик кўрсатди. Жумладан, «Университет гўзали», «ЎзМУ малика-лари» каби тадбирлар, миллий ва таълим рус тилида олиб бориладиган гуруҳларда ўтказилаётган «Қувноқлар ва зукколар» мусобақалари айнан ушбу ташкилот ташаббуси самараси ҳисобланади.\nЎзбекистон Миллий университетида жисмоний тарбия ва спорт ривожига алоҳида эътибор қаратилган. Талабалар спортнинг 18 шўъбасида ўндан ортиқ тур бўйича машғулотлар олиб боришга мўлжалланган спорт мажмуасига эга. Миллий университет талабалари орасидан жаҳон ва Осиё чемпионлари етишиб чиққан. Р. Қосимжонов шахмат бўйича жаҳон чемпиони, С. Қаюмов шахмат бўйича Осиё чемпиони, В. Перетейко кураш бўйича Осиё чемпиони, С. Тўйчиев паулифтинг бўйича Осиё чемпиони ва бошқалар.


Ўн минглаб майда балиқлар акулалардан антиқа йўл билан ҳимояланишлари намойиш қилинди\n00:16 / 07.02.2017\n"Би-би-си" телеканали "Мовий сайёра" ҳужжатли фильмидан лавҳа намойиш қилди. Бу лавҳада ўн минглаб анчоусдан (майда балиқ тури) иборат "балиқ гирдоби" шаклланиши тасвирланган, деб хабар бермоқда Gizmodo нашри.\nУшбу антиқа ҳолат Тинч океанининг жанубий қисмида оқим ўзгариши вақтида суратга олинган. Бу оқим ўзи билан катта миқдорда планктон (майда организмлар) олиб келади. Улар ўзига анчоусларни, анчоуслар эса ўз навбатида акула ва тунецларни (йирик йиртқич балиқ) жалб қилади.\nАнчоуслар йирик балиқлардан ҳимояланиш учун ўз таналаридан улкан айланувчи гирдоб ҳосил қиладилар. Бу ҳимояланиш стратегияси ҳар доим ҳам наф бермайди: акулалар анчоусларнинг йирик тўдасини ов қилиш осон бўлган майда гуруҳларга парчалаб юбориши мумкин.\nФото: Балиқни тутиб олган акулани ушлаган йиртқич қуш\n18:28 / 03.05.2018\n20 ёшли америкалик сўнгги 4 йилда акула, айиқ ва илон ҳужумларига йўлиқди...\n21:08 / 23.04.2018\nТаиландда акула сайёҳга ҳужум қилди, машҳур соҳилбўйи ёпиб қўйилди\n11:54 / 19.04.2018


Роналду «Реал»дан кетиши учун 5та сабаб\nСпорт 18 Июнь 2017 61154\nКриштиану Роналду барчани ҳайрон қолдирган ҳолда шу ёзда «Реал Мадрид»ни тарк этишга қарор қилди.\nАввалига, 16 июнь куни Португалиядаги A Bola нашри шу ҳақда хабар тарқатди, кўп ўтмай Испаниядаги Marca, Sky ва ESPN нашрлари бу хабарни тасдиқлашди. Футболчи жамоа хўжайинлари Флорентино Перес ҳамда Хосе Анхель Санчесга бу нияти ҳақида маълум қилди. Унинг жамоадан кетиши ҳозирча ҳал этилмайди, у терма жамоаси билан Конфедерациялар кубогида иштирок этиб қайтиши кутилади.\nКлуб раҳбарияти аввалига футболчини фикридан қайтаришга уринди, аммо Роналду Испаниядан кетиш фикрида қатъий турмоқда ва «қаймоқранглилар» жамоаси раҳбарияти ҳам уни мажбурлаб ушлаб турмоқчи эмас.\nФутболчи ғазаб ичида бу оддий бўлмаган қарорга келган, уни бунга мажбур қилган қандай сабаблар бор?\nСолиқлар бўйича фирибгарликдаги айбловлардан таҳқирланиш\nРоналду 2011 йилдан 2014 йилгача бўлган муддат давомида давлатга 14,7 миллион еврони тўламасликда айбланмоқда, аммо у барча ишини Испаниядаги қонунлар доирасида амалга оширганини таъкидламоқда.\nФутболчи томонидан 2010 йилда тузилган Gestifute компанияси унинг бизнес тузилмасини юритади. Айнан шу компания орқали унинг имиж ҳуқуқидан олинган маблағлар яширилгани айтилмоқда. Футболчининг юристлари эса солиқ декларацияларида даромадлар яширилмаганини билдиришмоқда: «Кўринишидан, Испанияда баъзи критериялар тўғри деб ҳисобланмайди. Аммо Роналду битта ҳам қонунни бузмаган. Бу Месси ёки солиқ тўламасликда айблови мавжуд бошқа ишлар каби эмас. Бу футболчилар ҳеч қандай декларация қилишмаган, Роналду эса ўзига қарши бирданига текширув бошланишидан олдин барча зарур ишларни амалга ошириб қўйганди».\nИспания прокуратурасидагиларнинг фикрича, Криштианунинг бизнес тузилмаси даромадларни яшириш учун тузилган, футболчи вакилларининг фикрича эса – солиқларни оптимизация қилиш учун. 2014 йилгача Испаниядаги спортчилар ўз даромадларининг 24,7 фоизини солиқ сифатида тўлашарди, кейин бу қоида бекор бўлиб, тўланадиган солиқ миқдори даромаднинг 43 фоизигача кўтарилди.\nFootball Leaks хакерлари ошкор этган ҳужжатларга ишонилса, агент Жорже Мендеш Роналду учун даромадларининг кўпроқ қисмини ўзида олиб қолувчи схема ишлаб чиққан: кўплаб реклама шартномалари солиқ ставкаси 12,5 фоиз бўлган Ирландиядаги воситачилар орқали тузилган ва маблағлар Виржиния оролларидаги офшорларга ўтказилган. Иддао этилишича, бу орқали Криштиану камида 75 миллион еврони иқтисод қилган.\nБу ҳолатда футболчи ўзини таҳқирланган сезмоқда ва Ла Лигада бошқа ўйнамоқчи эмас. Криштиану ўзини оқлаб олишига ишонсада, кутмоқчи эмас ва фаолиятида кардинал ўзгариш ясамоқчи.\nМатбуотнинг доимий босими\nКриштианунинг ҳисоблашича, испан матбуоти уни доимий равишда кўп гуноҳларда асоссиз равишда айблаб келади. У ўзини матбуот томонидан таҳқирлаш нишони сифатида айлангандек сезади. Ундан бу ҳақда сўрашганда, у ўз норозилигини ҳеч қачон яширмаган. Қолаверса, мавсум давомидаги бир қатор ўйинларда мухлислар унга ҳуштакбозлик қилишди.\n«Улар менга қонунбузарга қарагандек қарашади, ҳолбуки улар мени умуман билишмайди», – деган бу ҳақда португалиялик футболчи.\n«Реал» раҳбарияти томонидан қўллаб-қувватловнинг мавжуд эмаслиги\nМадрид клуби раҳбариятининг барча вакиллари футболчининг бутунлай беайблигига ишонишини билдирган бўлсада, Роналду раҳбарият ўзига етарли даражада қайғурмади, деб ҳисоблади.\nҚайд этиш керакки, футболчи солиқлар туфайли 5 йиллик қамоқ таҳдиди остида қолганида, «Реал» Испаниядаги нашрлардан Роналду ҳақидаги салбий хабарларни клуб либосидаги суратлари орқали эмас, терма жамоаси либосидаги суратлари орқали эълон қилишни сўраганди.\nБошқа клубда ўйнаш истаги\nКриштиану Испания футболига қайтмасликка қатъий қарор қилди, у «бланкос» таркибида фаолиятининг энг ёрқин даврларини ўтказган, кўплаб шахсий мукофотлар ва жамоавий совринларга эришган бўлсада, Мадридда оиласи ва севган қизи билан бахтли ҳаёт кечираётган бўлсада, у Испаниядан кетади. Португалиялик футболчи ҳамиша «Манчестер Юнайтед»га қайтиш ҳақида ўйлаб келарди, энди бу рўй бериши мумкин.\nУ 32 ёшда бўлишига қарамасдан, (бундай ёшдаги футболчилар қиммат туришмайди) Роналду учун кўп пул тўлашга тўғри келади.\nTransfermarkt портали Криштиануни 100 млн еврога баҳолаган. Одатда ҳақиқий нархлар Transfermarkt маълумотларига яқин бўлади.\nCIES Football Observatory Роналдуни 112,4 млн еврога (бу унинг тенгдошлари Суарес ва Игуаинникидан арзон) баҳолайди.\nEl Confidencial бироз олдинроқ «МЮ» футболчини қайтариш учун 200 млн евродан воз кечишга тайёрлиги ҳақида маълум қилганди.\nAS нашри эса Хитойнинг қайсидир клуби 200 млн еврони «Реал»га, яна 120 млн еврони футболчининг ўзига маош сифатида тўлашга тайёрлигини маълум қилди.\nLa Gazzetta dello Sport Роналдунинг трансфери унга бериладиган маош билан биргаликда 400 миллион еврони ташкил этишини ҳисоблаб чиқди.\nҲақиқатга яқинроқ рақам, 180 млн евро A Bola хабарида ёзилган: шунча маблағни «МЮ», «ПСЖ» ва «Монако» каби жамоалар тўлаши мумкин.\nКриштиану билан шу йилда 2021 йилгача узайтирилган шартномада унинг бадал пули сифатида 1 млрд евро белгиланган. Албатта бунча пулни ҳеч ким тўламайди, ҳатто хитойликлар ҳам. Жамоа ҳам бунча пул ундиришни хаёлига келтирмайди.\nЎзига нисбатан адолатсиз муносабат\nФутболчининг ғазабини келтирган ягона сабаб «Реал Мадрид» эмас, Испаниядаги ҳуқуқ тизими: Роналду ҳисоблайдики, шу можаро туфайли, унинг дунё миқёсидаги нуфузига путур етади ва бу бориб турган адолатсизлик.\nУ Португалия терма жамоасидаги жамоадошларига Испания пойтахтидан бутунлай кетишга қарор қилгани ҳақида айтган.\n«Мен «Реал»дан кетаман. Қарор қабул қилиб бўлинган. Ортга йўл йўқ».


Путин: РФ миграция кодексини тузиш масаласини кўриб чиқиш мумкин\n22:50 / 20.07.2017\nРоссия президенти Владимир Путиннинг фикрича, мамлакатда алоҳида миграция кодексини ишлаб чиқиш масаласини кўриб чиқиш мумкин. У миграцияга доир барча масалаларни тартибга солувчи қонунчилик меъёрларини акс эттирган бўлар эди.\n"Кавказ халқлари Россия конгресси" Олий кенгаши раҳбари Асламбек Паскачев Миллатлараро муносабатлар бўйича Кенгаш йиғилишида шу масалада ғояни илгари сурган. "Сизнингча, миграция кодекси зарурми?" – дея аниқлаб олган президент. Паскачев саволга тасдиқ жавоби берар экан, ҳозирда, бу йўналишда турли қонунлар борлигини, улар ҳар доим ҳам бир-бирига мос келмаслигини, уларни бирлаштириш зарурлигини айтган. "Яхши, ўйлаб кўрамиз", - деган Путин.\nАввалроқ, Россия ИИВ раҳбари биринчи ўринбосари Александр Горовой Миграция кодекси ишлаб чиқилиши ҳақида сўз юритган эди.


Суднинг олтинчи куни: Андижон прокурорини ҳеч ким урмаган\n27 июн 2022, Тошкент вақти: 20:54\nРоссиянинг Иваново шаҳридан акрамийларнинг руҳий масъулларидан бири бўлмиш Қобилҳожи Қосимхўжаевдан Андижондаги хатти-ҳаракатлар учун 200 минг АҚШ доллари олиб келинган.\nБу маблағни Илҳомжон Ҳожиев олиб келган. Унинг ўзи бу ҳақда Тошкентда Андижон воқеаларида фаол иштирок этишда айбланаётган фуқаролар устидан ўтказилаётган суд жараёнининг 27 сентябрь кунги мажлисида берган кўрсатмасида айтиб ўтди.\nСудланувчининг иқрорига кўра, у ўн йилдан буён акрамийлик диний оқимида итоатчи вазифасида фаолият кўрсатган.\n“Мен амал қилиб келган акрамийлар таълимотига кўра, халифалик қуриш мақсадига эришиш беш босқичдан иборат. Биринчиси “сирли босқич” бўлиб, одамларга фикран таъсир ўтказиб, сафни кенгайтиришдир. Иккинчиси “моддий босқич” бўлиб, молиялаштириш манбаларини йўлга қўйиб, моддий бойликлар орқали фуқароларни ўз мафкурасига эргаштириш, улар онггига ислом давлати қуриш ғоясини аста-секин сингдиришдир. Учинчи, “маънавий босқич”да оқимга аъзоларни мақсад сари йўналтириш кўзланган. Тўртинчи, “узвий босқич” алоҳида бир ҳудудда акрамийлар ҳаракатини ривожлантиришни мақсад қилган. Бешинчи, “охират босқичи”да куч ишлатиш йўли билан ҳокимиятни босиб олиш, давлат тузумини ўзгартириш, уни дастлаб Фарғона водийсида юзага келтириб, кейинчалик бутун дунёда халифалик бошқарувини жорий этиш белгиланган”, - деди И.Ҳожиев.\nСудланувчи Ивановода Қобилҳожи Қосимхўжаев унга Тоҳир Йўлдошев юборган 200 минг долларни берганини таъкидлади.\n“Бу пулни Қобил Парпиевга беришим, режадаги ишларни амалга ошириш учун сарфлаш кераклигини айтди. У ҳужум бошлашдан олдин ўзига телефон қилишимизни, ўзи эса Тоҳир Йўлдошевни бундан хабардор қилишини, Т.Йўлдошев ўз жангариларини ёрдамга жўнатишини билдирди”, - деди И.Ҳожиев.\nИ.Ҳожиев бу пуллар машина, мобиль телефонлар ва Қирғизистондан қурол-яроғ сотиб олишга ишлатилганини таъкидлади. Жалолободда Шаҳобиддин ака исмли кимсадан 24 та автоматнинг ҳар бири 1200 доллардан, учта тўппонча 700 доллардан сотиб олинган. Автомат магазинларининг ҳар бирига 35 доллардан тўланган. Савдолашиб, Шаҳобиддин акага жами 31 минг доллар берилган.\nИ.Ҳожиев Андижондаги воқеаларнинг содир бўлишида Туркистон ислом ҳаракати раҳбари Тоҳир Йўлдошевнинг иштироки борлигини таъкидлади. Унинг иқрорига кўра, Қобилҳожи Қосимхўжаев Т.Йўлдошев Афғонистон ва Покистонда жанговар тайёргарликдан ўтган 200 та одам жўнатиш ва керак бўлса, моддий ёрдам ҳам беришни ваъда қилганини айтган.\nСудланувчи ҳарбий қисмга ҳужум қилиниб, у ердаги қуроллар осонлик билан қўлга киритилганини айтди. Улар казармага кириб, осмонга ўқ узган ва аскарларга қаршилик кўрсатилмаса, ҳеч кимга тегинилмаслигини билдирган. Аскарларнинг ҳаммаси кроват тагига кириб кетган.\nИ.Ҳожиев Андижон воқеалари чоғида Жалолов деган милиция ходимини отиб ўлдирганини тан олди.\nПрокурорнинг 13 май куни кечки пайт содир бўлган отишмаларда гаровга олинганларни ким отгани тўғрисидаги саволига Илҳомжон Ҳожиев бундай жавоб берди: “Қобил Парпиев бегуноҳ одамларни, тинч аҳолини отиб ўлдиряпти, деган нарсани чет эллик журналистлар билан биргаликда тасвирга олиб, тарқатиш мақсадида отишмани бошлаб юборган. Гаровга олинганларни ҳам шу ерда отиб ташлаш буйруғи бўлган эди”.\nИ.Ҳожиев Андижонга қайтиб келмоқчи бўлганида милиция ходимлари томонидан қўлга олинганини таъкидлади.\nСудланувчилар кўрсатма бериб бўлгандан сўнг суд жабрланувчиларни тинглай бошлади. Андижон воқеаларида акрамийлар қўлида гаровда бўлганини айтган Андижон вилояти йўл ҳаракати хавфсизлиги бошқармаси ходими Тоҳир Манноповнинг айтишича, унга жуда қўпол муомалада бўлинган. Уни миллий хавфсизлик хизмати ходими ёки участка инспектори ёхуд ҳарбий эканликда гумон қилишиб, қўлларини боғлаб, калтаклашган, у жойдан бу жойга судрашган.\nТ.Маннопов гаровдагилар сафида кетаётганида оёғидан ўқ еб йиқилгани, кейин уни ўлган деб ташлаб кетишганини таъкидлади. Унинг айтишича, гаровда бўлганида шими чўнтагидан 10 минг сўм пул, ён дафтарчаси ва ҳайдовчилик гувоҳномаси олиб қўйилган. Бироқ кўйлаги чўнтагидаги 5 минг сўм пулни кимдир олиб, қайтариб жойига қўйган.\n“Водий садоси” вилоят телерадокомпанияси раҳбари Комилжон Парпиев ҳам ҳокимлик биносига мажбур олиб келинганини билдирди. У калтакланмаган, қўли боғланмаган. Гаровдагилар сони 38 та бўлгани ҳақида эшитган. К.Парпиев отишма пайтида тасодифан тирик қолганини маълум қилди.\nГаровда бўлган Улуғнор тумани суди раиси Қудратилла Мамадохуновнинг суддаги кўрсатмаси ҳаммани сергак торттирди. Чунки, ўзининг айтишича, унга ва доимо ёнида бўлган Андижон шаҳри прокурорига ҳеч ким ёмон муносабатда бўлмаган.\n“У ерда бизни ҳеч ким ургани, сўккани, жисмоний тазйиқ ўтказгани йўқ. Қобил Парпиев кириб, прокурор билан бир-икки оғиз гаплашди. У суд ҳаракатлари нотўғри олиб борилаётганини айтиб, прокурорни нотўғри санкция берганликда айблади. Қамоқдан чиқиб келган бир шахс, исми Таваккал бўлса керак, прокурор билан келиб саломлашди. Бир йилдан буён ноҳақ қамоқда ўтиргани, охири шундан қилишга мажбур бўлинганини гапирди”, - деди Қ.Мамадохунов.\nИлгари судга кўрсатма берган судланувчилар прокурорга жуда ёмон муносабатда бўлингани ҳақида гапирганди. Қ.Мамадохуновнинг айтишича эса: “Ичкарида ўтирилганида Ғанижон Абдураҳимовни (прокурорни) ҳеч ким урмаган, ҳақорат қилмаган. Прокурордан митингга чиқиб, 23 киши асоссиз судланаётгани, бунга у санкция бергани ҳақида гапириш сўралди. У рози бўлди. Уни пастга олиб тушиб кетишди. Биринчи айтган гапини эшитмадим. Лекин кейин прокурор баъзи адолатсизликлар бўлган бўлиши мумкинлиги, ишни суд кўраётгани, албатта, адолатли ҳукм чиқаришини халққа айтди”.\nҚ.Мамадохунов ҳокимлик биносида бўлганида ўқ овозлари доимо эшитилиб тургани, жангарилар аскарлар тинч аҳолига ўқ узаётганини айтгани ва гаровдаги ҳарбийларга, милиция ходимларига тазйиқ ўтказганини билишини таъкидлади.


Kutubxona - Oʻrxon Kamol. Eng muhimi, non!.. (hikoya) / Kiril\nSiz shu sahifadasiz: Oʻrxon Kamol. Eng muhimi, non!.. (hikoya) / Kiril\nМуаллифЎрхон Камол Асар номиЭнг муҳими, нон!.. (ҳикоя)\nТуркумларКутубхона  Xалқлар - Жаҳон/Турк адабиёти Бўлимлар - Сараланмаган  Муаллифлар - Ўрхон Камол  Услуб - Наср Шакл - Ҳикоялар Ёзув - Кирил\nТилЎзб ТаржимонҲикоят Маҳмудова Ҳажм22KBБезатишUzgen (admin@kutubxona.com) Қўшилган2014/04/03 Манбаhttp://www.ziyouz.com/index...\nЭнг муҳими, нон!.. (ҳикоя)\nLotin yozuvda Ўрхон Камол\nВақт алламаҳал бўлиб қолганди. Шифт таккинасидаги бирдан-бир лампочка хонани ғира-шира ёритарди. Ойтан ҳафталик газетага берилган рекламаларга тикилган кўйи чорпояда ётарди. У босма сатрларга қанчалик тикилмасин, бари бир ҳеч нарсани кўрмас, ҳолбуки, худди шу саҳифада номининг ўзиёқ қизларнинг юрагини орзиқтириб юборадиган ашёлар реклама қилинган эди. Бунда ип ва жундан тўқилган, одми сатиндан тикилган, расмли ҳамда расмсиз нархи ўн бешдан етмиш лирагача бўлган жимжимадор қўлқоплар; етмиш бешдан уч юз лирагача бўлган кумуш ҳамда олтин суви юритилган упадонлар; билагузугу тароқлар; тақинчоғу мунчоқлар; кечки туфли-ю ботинкалар; сумка-ю кечки кўйлаклар; чепчигу, орлону жун ҳамда нейлондан тўқилган свитерлар, кофталар; юзга ишлатиладиган гриму киприк учун тушлар; Идиш-товоқ, гулдону қанддонлар, керамика хуллас, ҳамма-ҳаммасидан бор.\nОйтан иловани қўлида ушлаб турса ҳам унда нималар ёзилганини кўрмасди. Шундай қилиб, бошқа иложи йўқ: мактабни ташлаб ишга кириши керак. Ҳадемай пивохонадан отаси маст-аласт келадида, одатдаги дийдиёсини бошлайди: «Жонга тегдиларинг, бадбахтлар! Ҳаммаси остин-устун бўлиб кетди! Ахир, неча бор сенларга айтдим: иш йўқ, сенлар бўлса тушунишниям истамайсанлар! Мени тириклай гўрга тиқмоқчимисанлар? Ўлиб-нетиб қолсам борми, дарров ишга югургилаб қолардиларинг. Сенга айтяпман, ҳой хотин, ишга кир. Қизимизам ишласин.\nДемак, мактаб билан хайрлашишга унинг навбати келганга ўхшайди. Унинг кўпгина тенгдошлари биринчи синфга йиғилганларида қанчалик шўх-шодон ва беғам-беташвиш эдилар-а! иш дея мактаб билан хайр-маъзур қилишга мажбур бўлгандилар.\nҲамма орзулари чиппакка чиқди энди унга на мактаб, на медицина институти, на врачлик дипломи насиб қилади. Келажаги номаълум ҳаёт бошланади. Чўнтакда ҳемирисиз, аянчли, ярим оч ҳолдаги тирикчилик. Гавжум кўчалар ҳамда хиёбонлар бўйлаб дайдиб юриш. Шундоққина ёнгинангдан ғизиллаб ўтаётган автомашиналар оқимига қараш. Буларнинг ҳаммаси сен учун эмаслигини биласан ҳам. Орзуларингнинг сароблигини, ҳеч вақога ҳаққинг йўқлигини тушунасан. Оч қолмаслик учун дугоналарингга ўхшаб мактабни ташлаб, трикотаж фабрикаси ёки бошқа бирон жойга ишга киришга мажбурсан. Онаси неча марта кўз ёши тўкканча: «Отангга қулоқ солма, қизалоғим, мактабни ташлама, хоҳиш ва иқтидоринг бор экан, ўқийвер. Бугун биз бормиз, эртага худо подшо!» деб унинг қулоғига қуярди.\nҚиз жаҳл билан реклама варағини итқитиб юборди.\nХудонинг берган куни дадаси онасини қистовга олиб қаерга бўлмасин кирчими, ё пол ювадиган бўлибми ишга жойлашиб олишини талаб қиларди. Қиз шўрлик беҳисоб жанжалу ғидибидиларни эшитавериб неча-неча кечаларни қон йиғлаб ўтказганди. «Ҳой хотин, отанг прокурорлиги вақтида сурган давру давронларинг тугади энди, деб гап бошларди дадаси кўпинча, — сен айтган толлар аллақачон кесилиб кетган. Xомтама бўлма.\nҲа, мана шунақа.» «Ҳой, дадаси, ҳеч бўлмаса қўшнилардан номус қилсангизчи. Шундоғам бизларни бутун оламга абтар-дафтар қилиб юбордингиз!» «Абтар-дафтарларингга тупурдим!» «Мен эсам тупурмайман! Қизимиз катта бўляпти, ахир, ҳеч бўлмаса ўз пуштикамарингиздан бўлган қизчангизнинг келажаги ҳақида ўйласангиз бўларди!» «Мен тўғримда ким бош қотирганди, хўш? Менинг келажагим ҳақида ким қайғурганийди? Бўйнимга тўрва халта осиб кўчага ҳайдаганларида ўн беш ёшга ҳам кирмагандим. Менга осон тутасан, шекилли? Ё мен одаммасмидим? Ўқишни хоҳламаганмидим? Ўқиб, касб-ҳунарли бўлиб олган оғайниларимни кўрсам, ич-етимни мушук тирнайди! Менга биронтасининг раҳми келдими ё ночор вақтимда ёрдам бердими?» «Унда уйланиб бола-чақа орттиришнинг нима ҳожати бор эди?» «Ғунажин кўзини сузмаса, буқа арқонни узмайди. Узингку китоб ичига ўлдим-куйдим деб, ишқий мактублар солиб берган. ЙО ёлғонми?» «Бас қилинг!» «Нега бас қиларканман? ЙО тағин қўшниларингдан чўчияпсанми?» «Қизимиз ҳали ухлагани йўқ, эшитиб қолади! Номус қилсангиз-чи!» «Эшица эшитаверсин! Бу уйланиш менга қайси ҳузур-ҳаловат учун керак эди? Тағин, келиб-келиб, манман деган прокурорнинг қизига уйланишни менга ким қўювди! Менга оддий хизматчи қиз ҳам бўлаверарди! Бир биримизга ёрдам берардик, уялиб ҳам ўтирмасдик, таъна-маломатларга ҳам ўрин қолмасди!» «Ҳақиқатанам яхши бўларди. Ўтган ишга саловат, энди обидийда қилишнинг ҳожати йўқ!» «Нимаси кеч экан, ҳалиям тузатиш мумкин. Қизингнинг ўқимишли бўлишини истасанг, пол ювишгами, кир ювувчиликками, ошпазликками ёки хоҳлаган жойингга бориб ишла! Мени унут! Қизинг ҳақида ўйла!» Xудонинг берган куни шу аҳвол.\nОйтан кўрпага ўралиб юм-юм йиғлаганча, бу жанжалларни эшитиб ётарди. Кўчада қор ёғар, бўрон қутурар, шамол ойналарни тарақлатарди. Кейин баҳор бошланарди. Уйда эса ҳар кеч даҳанаки жанг давом этарди. Онанинг бўзарган юзи жиддий тус олган, худди иситмалаётгандай йилтиллаган кўзлари остида теран қора кўлагалар пайдо бўлганди. Бод ва юрак хасталигидан заифлашиб қолган аёл бировларникида пол ювувчи, кир ювувчи, ошпаз ёки тикувчи бўлиб қандай ишлай олсин?\nЭшик тақиллади. Ойтан ўрнидан сакраб туриб, эшикни очишга шошилди. Остонада жаҳлдор, хом семиз, қип-қизил юзлари шишган отаси турарди. У ҳатто қизига қиё ҳам боқмай уйга кириб келди. У ўзининг бутун турқ-таровати билан шу тарзда гапираётгандай бўларди: «Наҳот, унга, пенсионерга, пивохонада ўтириш ҳуқуқи ман этилган бўлса? Уйдагилари рўзғорни тебратиб турганда борми!»\n— Бундан буён ишлар пачава, деб неча бор айтдим, дея у одатдаги дийдиёсини бошларди.\n— Нафақа юқ ҳам бўлмайди. Эҳ, қани энди ҳамма оила аъзоларингни, ўғил-қизларингни йиғиб тергаб ишга жўнацанг! Уйга ҳам дарҳол қутбарака кирарди. Ҳа, энг муҳими, нон!\nУ аллақачон дастлабки сариқ рангини йўқотган, йиртиқ-ямоқ, лойбалчиққа беланган ботинкасини ечдида, оғир қадам ташлаганча зинадан кўтарила бошлади.\n— Аввал таом, сўнгра калом! Билим олиш, ҳунар егаллашнинг ўзи бўлмайди. Бир товуққа ҳам сув, ҳам дон керак. А, лаббай? Ҳа, аввало нон, ундан кейин ҳар хил мактаблар. Ҳамма билан муроса қиладиган, ҳар қандай гапга ҳа, баракалла, деб турган даврларим ўтиб кетди. Энди икки қўлимни бурнимга тиқиб ўлтиравера-ман. Ё раббим! Пичоқ бориб суякка тақалди-ку. Ортиқ бу тарзда яшашга қодир эмасман. Ўлганимдан кейин қизим врач бўлганидан менга нима фойда? Ўзига ўхшаш врач ёки аптекачига тегади-кетади-да?! Уҳ! Дармоним қолмади-я!\nУ ҳозиргина қизи ётган чорпояга чўзилди. Ойтан бир пайтлар, кичкинтойлигида қиладиган одати бўйича унинг ёнига келиб ўтирди. У қўлини отасининг елкасига қўйдида, мулойимгина суйкалди. Бирдан отанинг кўнгли юмшаб, қизнинг қуюқ қўнғир сочларидан силади. Уйга қайтаётиб янги жанжал чиқариш учун бутун дунё-ни, шу жумладан, хотини, оиласи ва албатта, хотинининг отаси прокурорни ҳам астар-пахтасини ағдариш ниятида дилига тугиб қуйган барча дағал сўзларию ҳақоратлари ҳам эсдан чиқди.\n— Дадажон, мен мактабдан кетмоқчиман.\nУ худди шапалоқ егандай бирдан бошини силкитди.\n— Нега энди кетаркансан?\n— Ишга киряпман.\n— Трикотаж фабрикасига. У ерда дугоналарим иш-лашади. Айтишларича, аввалига маош озроқ бўларкан, кейинчалик, иш ўрганиб, тажрибам ортгач эса. Биласизми, улар билан бирга ишлашимни эшитиб, шунақаям суюниб кетишдики! Эртага эрталабдан борадиган бўлдим.\nИкки гапнинг бирида, она-бола ишлашгандагина уйда фаровонлик бўлиши мумкин, деб таъкидлайдиган ана шу жоҳил одамнинг қалбида нимадир титраб кетди. У ўкинч, ҳатто афсусланиш ҳиссини туйди. Томоғига бир нарса тиқилгандай нафаси қисилиб, кўзида ёш айланди,\n— Xотин! Ҳой хотинжон!—бўғиқ овозла чақирди у. Кўпикли қўлини кир пешбандига артганча, баланд бўйли, озғин, рангпар аёл унга яқинлашди.\n— Гапиринг, қулогим сизда.\nУ: «Биласанми, қизимиз ишга кирмоқчиймиш?»—демоқчи бўлди-ю, лекин индамади, агар ҳозир оғиз очиб бир нарса дейдиган бўлса, йиғлаб юбориши аниқ эди. Эр-хотин бир-бирларига сассиз тикилиб қолишди. Ойтан ҳамон, аввалгидек, отасининг ёнида ўтирганча унинг бармоқларини ўйнарди. У хайрлашиши лозим бўлган мактаби ҳақида, айниқса, энг севимли химия дарси ҳақида ўйларди. Xимия, биология, математика. Эртанги кунга анча дарс берилганийди. Агар ҳозир ўтириб дарс тайёрлай бошласа, ярим кечада тугатиши ҳам амримаҳол. Xимия ўқитувчиси унинг мактабга келмаганини эшитиб роса ажабланса керак ўзиям. Математика муаллимичи?! Ойтан мактабга келмабди? Йўғ-е, иссиғи қирқ даражага кўтарилиб турганда ҳам дарсларни қолдирмайдиган ўша Ойтан-а? Бўлмаган гап! Касал бўлиб қолганида ҳам қанча қисташмасин, у бирор мартаям мактабдан уйига кетмасди! Ёпирай, шу қиз мактабга келмадими, деб росаям ҳайрон қолишса керак. Уқитувчилар доим у билан фахрланишарди! Ахир, биология ўқитувчиси уни ўқишни давом эттириб, албатта, доктор бўлишга кўндирмаганмиди. Севимли муаллими ҳамда ярим хароба кулбада умрининг охирги дамларини кечираётган етмиш ёшли қўшниси Ҳадия хола унга катта умид боғлашганди. Агар қўшнилар ҳолидан хабар олиб, ўтину кўмир, кийим-бошидан тортиб овқатигача галма-галдан ташиб туришмаса бечора кампирнинг шўрига шўрва тўкиларди. Ойтан ҳам тез-тез ундан хабар олиб турарди. Югуриб келиб: «Ҳадия бувижон!»—деб чақирарди. «Ҳа, чироғим»: «Доктор бўлганимдан кейин, сизни албатта касалхонамга олиб бориб оёғингизни тузатаман». «Илойим айтганинг келсин, қизалоғим!» «Яп-янги оппоқ кофта, янги туфли олиб бераман». «Уша вақтга бориб мени эсингдан чиқариб юборасан, бўталоғим». «Ҳечам эсимдан чиқармайман, Ҳадия буви, худо ҳаққи рост, гапиряпман!» «Эсингдан чиқарсанг-чи?» «Агар эсимдан чиқарсам кўр бўлай бувижон!» «Ундай демагин, бўталоғим! Душманларимизнинг кўзлари кўр бўлсин. У вақтда эсингдан чиқарсанг ҳам, мени ҳозирги кунда эслаб турганингнинг ўзи кифоя».\nТашқарида яна ҳаво айниган: шамол аралаш ҳўл қор ёғяпти, ҳаммаёқда лойгарчилик. Ойтан бирдан бугун Ҳадия бувиникига бормаганлигини эслаб қолди.\nЧорпоядан сакраб туриб, ошхонага чопиб кирдида, ясмиқ ёвғонидан товоққа солиб, бир бўлак нон, озроқ туз, катта бош пиёз олволди. Энди унга отаси билан онасининг нима ҳақда гапираётганлари бари бир эди. У шитоб билан уйдан чиқдида, худди шамол билан қувлашмачоқ ўйнагандай, ўқдай учиб Ҳадия бувининг кулбасига отилиб кирди. Кампиршо нимдошгина қуроқ кўрпага оёғини ўраганча, икки букилиб оловда исиниб ўтирарди. Афтидан, қўшнилардан кимдир яқингинада кўмир олиб келиб манқални ёқиб берган шекилли. Кекса аёлнинг фикрлари узоқ ўтмишда айланиб юрарди.\nУ бундан эллик йил аввал Истамбулдаги худди бугунгидай совуқ, бўронли тунни эслаганди. Зейрекнинг чекка маҳалла-кўйларидан биридаги пештоқи ўймакор улкак ёғоч уйни хотирлади. Ўшанда у ғунчадаккина эди, эрталабдан кечгача тиним билмай пиллапоядан юқоридан пастга югургани-югурган эди, эрталаб эса тонг ёришар-ёришмас на қор, на совуқни писанд қилмай булоқдан сув олиб келгани борарди.\n— Ҳадия буви, бу ёққа қаранг, мен келдим! Ойтаннинг овозини эшитиб, кекса аёл хаёл дарёсидан шўнғиб чиққандай бўлди.\n— Xуш келибсан, бўталоғим!\n— Нима ҳақда ўйланиб қолдингиз?\n— Узим ҳам билмайман, аввалги ҳаётим ҳақида эслаётгандим.\n— Ясмиқ ёвғон, нон ва топингчи, яна нима олиб келганимни.\n— Ҳа, топдингиз!\n— Раҳмат, сенга, қизалоғим. Бу дунё-ю у дунё Олло таоло сени ёрлақасин.\nОйтан энгашиб овқатни кампирга яқинроқ сурди, кейин нон билан пиёзни ҳам қўйди. Ҳадия буви қизнинг қўнғир сочли бошини меҳр билан қучоқлаб, ёноқларидан ўпди.\n— Ойтан, қизалоғим, қандай қарорга келганимни биласанми? Сен доктор бўлмагунингча ўлмасликка аҳд қилдим. Қутаман. Доктор бўлишингга яна неча йил бор.\nҲадия буви бармоғини букиб санай бошлади, бу вақтга келиб у етмиш саккизга кираркан! Ўша кунларга ета олармикан? Тағин саккиз йил яшай олармикан? Ҳа, майли, бу ҳақда ўйламаслик керак. Қизни хафа қилиб, умидларини пучга чиқаришнинг нима ҳожати бор.\n—Сенинг касалхонангни супуриб-сидириб тозалайман, беморларга қараб тураман, сен бўлсанг, оёғимни даволайсан, кейин қанд касалимни, ошқозонимни.\nОйтан кўз ёшларини зўрға тийганча, одатдагидек:\n— Албатта, албатта!—деб жавоб қилди.\nКейин у кулбадан отилиб чиқдида, қор ҳамда халқобларни босиб уйига чопиб кетди.\n"http://www.kutubxona.com/wiki/index.php?title=Oʻrxon_Kamol._Eng_muhimi,_non!.._(hikoya)_/_Kiril&oldid=14646" dan olindi


Тошкентдан Истанбулга учган самолёт техник носозлик сабабли Трабзон аэропортига қўндирилди – Газета.uz\nLotinchada 25 май 2022, 23:40 Жамият\n25 май куни HY-273 Тошкент — Истанбул авиақатновини амалга оширувчи самолёт техник сабабларга кўра Тошкент вақти билан соат 21:10 да Трабзон аэропортига мажбурий қўнишни амалга оширган, дея хабар қилди Uzbekistan Airways авиакомпанияси матбуот хизмати.\n«Ҳозирда ҳаво кемаси бортидаги 240 йўловчи хаётига ҳеч қандай хавф туғдирмаяпти. Яқин вақт ичида барча йўловчилар Трабзон шаҳрида жойлашган меҳмонхонага жойлаштирилиб, тез фурсатларда белгиланган манзилга — Истанбул шаҳрига етказиладилар», — дейилади хабарда.\nЎз навбатида, ушбу сабаб туфайли HY274/25MAY22 Истанбул — Тошкент йўналиши бўйича авиақатнови вақти кечиктирилади (Истанбул маҳаллий вақти билан жадвалга мувофиқ 21:45 режалаштирилган парвоз).\nАйни вақтда Истанбулдан Тошкентга йўловчиларни олиб кетиш учун резерв ҳаво кемасини юбориш масаласи ишлаб чиқилмоқда.\nАвиакомпания келтирилган ноқулайликлар учун йўловчилар ва уларни кутиб олувчилардан узр сўраб, юзага келган вазиятни тўғри тушунишларини илтимос қилди.


Австралияда серфингчига акула ҳужум қилди\nДобавлено: 01.04.2016, 10:44\nАвстралиянинг Янги Жанубий Уэльс пляжларидан бирида ёш серфингчига акула ҳужум қилиб, оқибатда у оёқсиз қолди, деб хабар қилди “Вести” нашри. Маҳаллий АВС телекомпаниясининг маълумот беришича, 22 ёшли серфингчи Бретт Коннеллан Киан шаҳри қирғоқларидан 100 метр узоқликда серфинг билан шуғулланаётганда, тўсатдан акула ҳужум қилиб, оёғини тишлаган.\nУнинг ёнида машқ қилаётган бошқа серфингчи ҳушини йўқотган йигитни қирғоққа олиб чиқиб, қонни тўхтатиш мақсадида оёғини тасма билан боғлаган. Ўз вақтида етиб келган тиббиёт ходимлари йигитни зудлик билан касалхонага элтиб, жарроҳлик операциясини ўтказишган.\n“Ярадор йигитни унинг серфингчи дўсти қутқарган, – деди врачлардан бири, – у жудаям оғир аҳволда эди, қон қуюлгандан кейингина унинг қон босими меъёрлашди”.\nМутахассисларнинг фикрича, Бретт Коннелланга қош қорайганда ов қилишни хуш кўрадиган оқ акула ҳужум қилган. Қутқарувчилар Киан пляжини яқин 24 соатга ёпиб қўйишди.\nБу воқеа Австралияда йил давомида акуланинг иккинчи маротаба инсонга ҳужум қилиши деб қайд этилди. Ўтган йили бу кўрсаткич 18 тани ташкил этган бўлиб, улардан 2 таси ўлим билан якун топган эди.


Қолоқлик ва қашшоқликдан чиқиш йўлидамиз: Туркиядаги бир университет ҳовузида эркак ва аёллар алоҳида ҳамда биргаликда чўмиладиган соатлар белгиланди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:22 - Қолоқлик ва қашшоқликдан чиқиш йўлидамиз: Туркиядаги бир университет ҳовузида эркак ва аёллар алоҳида ҳамда биргаликда чўмиладиган соатлар белгиланди\nМаълумки, 2017 йил 10-11 октябрь кунлари Остонда бўлиб ўтган Ислом Ҳамкорлик Ташкилотининг саммитида қабул қилинган Деклаарциянинг 7-чи моддасида “Ислом жамияти жаҳоннинг қолоқ ва қашшоқ, ал-идрокий ҳам қашшоқ “ қисми эканлиги расман тан олинган эди. Бу Декларацияни Туркия Президенти Ражаб Эрдўған ҳам имзолаган.\nРажаб Эрдўған бу қолоқлик ва қашшоқликдан тезроқ чиқиш учун қўлидан келган ҳамма нарсани қилмоқда. Масалан, ўтган йили референдум йўли билан унинг диктаторлик ваколатлари яна кучайтрилди. Ҳар куни туркиянинг қолоқлик ва қашшоқликдан чиқариш, э.., кечирасиз, Туркиянингн исломлаштириш йўлида қадамлар қилинмоқда. Метрода эркак ва аёллар учун алоҳида вагоналар ажратиш, диний никоҳдан ўтганларга ўйлангалик ҳақида давлат рўйхатидан ўтмаслик ҳуқуқи бериш маслалари муҳокама қилинмоқда, шубҳасиз, улар ижобий ҳал этилади.\nИжобий ҳал этиб бўлинган нарсалар ҳам бор. Масалан, кеча Туркиянинг “Жумҳурият” газетаси хабар қилишича, Истанбул Техник Унивеситетининг ҳовузида фақат аёллар чўмиладиган, фақат эркаклар чўмиладиган ва икки жинс вакиллари биргаликдав чўмилиши мумкин бўлган соатлар белгиланди. Ҳеч шубҳа йўқки, вақти келади, аввалига аёл ва эркаклар бирга чўмилиши мумкин бўлган соатлар йўқ қилинади, ундан кейин аёлларнинг чўмилиши бутунлай тақиқланади. Расмдаги Отатурк портрети улоқтирилади. Табиий, буларнинг ҳаммаси Ислом дунёсининг лидерлигига даъво қилаётган Ражаб Эрдўғоннинг буйруғи билан бўлмоқда ёки бўлади.\nМинг афсуски, Ислом дунёсида қолоқлик ва қашшоқликни янада чуқурлаштирадиган ишлар ҳам бўлмоқда. Масалан, шу кунларда Саудия Арабистонида аёлларга стадионга кириб, футбол ўйинларини кўришга рухсат берилди. 2-3 йил аввал аёлларга тарихда биринчи марта автомобиль ҳайдаш ҳуқуқи ҳам берилганди.\nБу кетишда Ислом дунёсининг келажаги нима бўлади? Ёки, бундай нарсаларнинг қолоқлик ва қашшоқликка алоқаси йўқми?


Врачлар лицензия олиши керак бўлади\n03:38 06 Июл 2020\n09:56 19.10.2017 (Янгиланган 10:04 19.10.2017) Ҳавола олиш\nЎзбекистон президенти тиббиёт ходимларининг малакаси ва шахсий масъулияти масаласини жиддий танқид қилди. Качиликларни бартараф этиш мақсадида соғлиқни сақлаш тизимининг давлат ва хусусий секторидаги барча мутахассислар фаолиятини лицензиялаш тизимини татбиқ этиш назарда тутилмоқда\nТОШКЕНТ, 19 окт — Sputnik. "Аҳолини сифатли ва арзон дори-дармон воситалари билан таъминлаш, оналик ва болаликни муҳофаза қилиш, шошилинч тиббий ёрдамни такомиллаштириш, бирламчи тиббиёт тизимини янада яхшилаш, хусусий сектор ва ихтисослаштирилган тиббий ёрдамни янада ривожлантириш борасида ҳали қиладиган ишларимиз кўп", деди Ўзбекистон президенти Шавкат Мирзиёев чоршанба куни соғлиқни сақлаш соҳасидаги ислоҳотлар таҳлилига бағишланган йиғилишда.\nСоғлиқни сақлаш вазирлигига 300 млрд сўм фоизсиз бюджет ссудаси берилади\nТадбирда Ўзбекистон президентининг Давлат маслаҳатчилари, Бош вазир ва Бош вазир ўринбосари, тегишли вазирлик ва идоралар раҳбарлари иштирок этди.\nЭслатиб ўтамиз, Мирзиёев жорий йилнинг ўзида соғлиқни сақлаш масаласига бағишлаб уч марта видеоселектор йиғилиши ўтказди. Ўзбекистон раҳбари Қорақалпоғистон Республикаси ва вилоятларга ташрифлари чоғида шифохоналар, поликлиникалар, қишлоқ врачлик пунктларидаги шароитлар билан бевосита танишди, замонавий клиникалар қуриш бўйича топшириқлар берган эди. Соҳани янада ривожлантириш, тиббий хизматлар кўлами ва сифатини оширишга қаратилган 30 га яқин фармон ва қарорлар қабул қилинган.\nБирламчи тиббий-санитария ёрдамини такомиллаштиришга оид қарор ижроси доирасида 793 қишлоқ врачлик пункти негизида қишлоқ оилавий поликлиникаси, 441 тез тиббий ёрдам шохобчаси ташкил этилди. Фаолияти тугатилган 658 қишлоқ врачлик пункти бинолари хизмат уйи сифатида фойдаланиш учун шифокорларга берилди. Бундан ташқари, қишлоқ оилавий поликлиникаларида 5 турдаги ва Тошкент шаҳар оилавий поликлиникаларида 10 турдаги тор соҳа мутахассислари фаолияти йўлга қўйилди. Бирламчи тизимда кадрлар таъминотини яхшилаш мақсадида жорий йилда тиббиёт йўналишидаги олий ўқув юртларининг бакалавриатура босқичини битирган 3 минг 197 ёш мутахассиснинг 79 фоизи бирламчи тизимга ишга юборилди.\n"Қилинган ишларнинг натижаси қандай бўлаяпти, одамлар бундан қай даражада фойдаланмоқда. Аҳолидан келиб тушаётган мурожаатлар бу борада ҳали қиладиган ишларимиз кўплигини кўрсатмоқда. Аҳолига кўрсатилаётган тиббий хизмат сифатининг ҳудудларда етарли даражада эмаслиги олдимизда турган долзарб муаммолардан бири. Тан олиш керак, ҳудудлардан юқори технологик тиббий ёрдам олиш учун Тошкент шаҳрига келиш аҳоли томонидан кўплаб эътирозларга сабаб бўлмоқда", деди Мирзиёев.\nЙиғилишда ушбу муаммоларни бартараф этиш мақсадида вилоятларда ишлаш ташаббуси билан чиққан етакчи мутахассислардан 134 номзод танлаб олингани қайд этилди. Улар вилоят кўп тармоқли тиббиёт марказларига, жумладан, болалар шифохоналари, эндокринология, кардиология, силга қарши, тери-таносил диспансерлари, онкология маркази филиаллари, юқумли касалликлар шифохоналарига ишлаш учун юборилди.\nАҳолининг ҳақли эътирозларига сабаб бўлаётган долзарб масалалардан бири — бу тез тиббий ёрдам хизмати билан боғлиқ, деди Президентимиз. Бу борада ҳали қиладиган ишларимиз кўп. Транспорт воситалари ҳали етарли эмас, дори-дармон таъминотида узилишлар мавжуд.\nСоғлиқни сақлаш вазири: тиббий таълим тизими тубдан ислоҳ қилинмоқда\n2016 йилда 806 тез тиббий ёрдам станцияси ва кичик станцияси фаолият кўрсатган бўлса, 2017 йилда бу кўрсаткич 2 минг 100 дан ошди. Табиийки, бу ҳар бир чақириқнинг ўз вақтида келишини таъминлашда муҳим аҳамият касб этмоқда.\nЎзбекистондаги энг талаб катта бўлган олийгоҳлардан бири ёпилади\nТез тиббий ёрдам хизматини янада такомиллаштириш, скрининг марказлари моддий-техник базасини мустаҳкамлаш ҳамда ишлаб чиқарилаётган протез-ортопедия маҳсулотлари, реабилитация техник воситалар сифатини яхшилаш масалаларига алоҳида эътибор қаратилди. Соғлиқни сақлаш объектларида қурилиш-таъмирлаш ишлари бўйича лойиҳа-смета ҳужжатлари сифати, хусусий тиббиёт соҳасига чет эл инвестицияси ва юқори малакали мутахассисларни жалб этиш ишлари ислоҳ қилиниши лозим.


Максим Енисеев ва Ксения Бондаль\nАҚШ ҳарбий ҳаво кучлари Марказий қўмондонлиги қўмондони, генерал-майор Жефри Л.Харижиан 22 февраль куни Тошкентдаги Ўзбекистон Қуролли кучлар академиясига ташрифи чоғида. (Тошкентдаги АҚШ элчихонаси)\nОСТОНА/ТОШКЕНТ/КОБУЛ – АҚШнинг бош генерали сўзларига кўра, Америка Қўшма Штатлари ва Марказий Осиё мамлакатлари ўртасидаги ҳамкорлик Афғонистондаги тинчлик ва минтақавий хавфсизликнинг калитидир.\nРоссия ва Эрон тарафидан бўлган босимга қарамай, Марказий Осиё ҳукуматлари «Афғонистондаги АҚШ ҳарбийлари учун юкларни етказиб бериш, чегара хавфсизлиги, шунингдек, терроризм, гиёҳвандлик ва жангари гуруҳларга қарши курашга оид умумий манфаатлар йўлида Қўшма Штатлар билан алоқани давом эттирмоқда», деди АҚШ марказий қўмондонлиги (CENTCOM) қўмондони, генерал Жозеф Вотел 27 февраль куни Вашингтонда бўлиб ўтган Қуролли кучлар бўйича вакиллар палатаси мажлисида.\n«Марказий Осиёлик ҳамкорларимизни Афғонистон ва Покистондаги узоқ муддатли барқарорлик, шунингдек, хориждаги террорчиларнинг ўз ватанига қайтиш хавфи ташвишга солмоқда», дейди у.\nҚозоғистон билан «илғор» ҳарбий алоқалар\nАҚШнинг Қозоғистон билан ҳарбий алоқалари минтақада энг фаол ҳисобланади, деб таъкидлади Вотел.\nАҚШ Марказий Қўмондонлигининг қўмондони, генерал Жозеф Вотел Қуролли кучлар бўйича вакиллар палатасининг мажлисида кўрсатма бермоқда. Вашингтон, Колумбия округи, 2018 йил, 27 февраль. (Саул Лоеб / AFP)\nАҚШнинг Ўзбекистондаги элчиси Памела Спратлен (чапдан иккинчи) 23 февраль куни Ўзбекистон Давлат божхона қўмитасига кўчма радиация детекторларини тақдим этди. (АҚШнинг Тошкентдаги элчихонаси)\n12 февраль куни Афғонистон президенти Ашраф Ғани (камин ёнида) Кобулда Ўзбекистон ва Қозоғистон армияси бошлиқларини қабул қилди. (Афғонистон президенти матбуот хизмати)\n«Қозоғистон Мудофаа вазирлиги унтер-офицерлар қўмондонлиги, кадрлар бўлими ва профессионал ҳарбий таълим тизимларини ислоҳ қилишга эътибор қаратиши ортидан биз ҳам сезиларли муваффақиятга эришяпмиз», деди Вотел.\n«Қозоғистон шимолий транзит йўналишига киритилган, шу сабабли Афғонистоннинг шимолий ҳудудларига йўналган ҳарбий юклар бизнинг ерларимиздан ўтади», деди Олмаотада жойлашган сиёсий таҳлилчи Рустам Борнашев Карвонсарой нашрига.\nАмерика Қўшма Штатлари Афғонистондаги хавфсизликка кўмаклашиш бўйича Қозоғистоннинг саъй-ҳаракатларини алоҳида қадрлайди, дейди Врен Элхай, Остонадаги АҚШ элчихонаси матбуот котиби.\n«Афғонистоннинг сиёсий ва иқтисодий жиҳатдан янада хавфсиз ва барқарор бўлишидан барчамиз бирдек манфаатдормиз. Барқарор Афғонистон Марказий Осиёдаги ҳар бир мамлакат учун муҳим», деди у Карвонсарой нашрига.\n«Биз президент (Нурсултон) Назарбоевнинг афғон аёллари ҳуқуқини кенгайтиришга урғу берилган, афғон фуқаролари ва хавфсизлик ходимларини тайёрлаш бўйича дастурни давом эттириш таклифидан мамнунмиз», деди у.\nҚозоғистон Афғонистонга ёрдам беришга кўпроқ эътибор қаратмоқда, деди афғон уруши фахрийларининг Қозоғистондаги ташкилотлари мувофиқлаштирувчи кенгаши раиси, олмаоталик Мурат Абдушукуров.\n«Айни дамда ҳар йили ўртача 170 нафар афғон ёшлари ўқишга келадиган Қозоғистон университетларида уларнинг таълим олишига кўмаклашиш – Афғонистондаги ҳаёт тарзини яхшилашга қўшилаётган муҳим ҳиссадир», деди у Карвонсарой нашрига.\n«Қўшма Штатлар терроризм, экстремизм ва гиёҳванд моддалар контрабандасига қарши кураш доирасида Марказий Осиё хавфсизлигини шакллантиришга ҳисса қўшаётганига шубҳа йўқ», деди Абдушукуров.\nЎзбекистон ва Тожикистоннинг чегара хавфсизлиги\n«Евроосиё марказида геостратегик жиҳатдан жойлашуви ва Афғонистонга яқин эканлиги сабабли, Ўзбекистон Марказий Осиёда АҚШнинг муҳим ҳамкори бўлиб қолмоқда», деган эди Вотел мажлисда.\n22 февраль куни Жануби-ғарбий Осиё минтақаси бўйича АҚШ ҳарбий ҳаво кучлари Марказий қўмондонлиги қўмондони, генерал-майор Жефри Л.Харижиан Ўзбекистонга ташриф буюрди. У Ўзбекистоннинг олий даражадаги расмийлари, шу жумладан, Мудофаа вазирлиги вакиллари билан учрашди, деб хабар беради Тошкентдаги АҚШ элчихонаси.\n«АҚШ ҳарбий ҳаво кучлари ва Ўзбекистон қуролли кучлари ўртасидаги ҳамкорлик узоқ ва сермаҳсул тарихга эга», дейди Тошкентда истиқомат қилувчи сиёсий таҳлилчи Умид Асатуллаев Карвонсарой нашрига.\n«2001 йилдан 2005 йилга қадар АҚШ ҳарбий ҳаво кучлари Афғонистонда терроризмга қарши коалицияни қўллаб-қувватлаш учун Ўзбекистоннинг Хонобод шаҳридаги аэропортидан фойдаланди», деб эслайди Асатуллаев.\nШу билан бирга, 23 февраль куни Тошкентда, Америка Қўшма Штатларининг Ўзбекистондаги элчиси Памела Спратлен Ўзбекистон божхона ходимларига яхши ният ишораси сифатида 230 дан ортиқ радиация детекторларни топширди.\n«Икки мамлакатнинг ядро ва радиологик қурол-яроғни тарқатмаслик соҳасидаги ҳамкорлиги дунёдаги осойишталик ва хавфсизликни таъминлашда муҳим», деди АҚШнинг Тошкентдаги элчиси Спратлен. «Янги ускуналар Давлат божхона қўмитасига ўзининг кенгайтирилган чегара пунктларида ядро ва радиологик материалларни аниқлашни осонлаштиради.»\n«Детекторлар радиоактив моддаларнинг контрабандасига қарши кураш ва террорчилар фойдаланиши мумкин бўлган «ифлос бомбаларнинг» олиб кирилишини тўхтатишга ёрдам беради. Қишлоқ хўжалигида ишлатиладиган металлар каби, радиация билан ифлосланган материаллар ва маҳсулотларнинг импортига йўл қўймаслик муҳим», дейди Давлат божхона қўмитаси матбуот котиби Тоҳир Воҳидов.\nБундан ташқари, Афғонистон билан 1300 километрлик умумий чегарага эга Тожикистондаги чегара хавфсизлигини мустаҳкамлаш ҳам муҳим вазифа, дея таъкидлади Вотел.\n«Афғон наркотиклари олиб ўтиладиган асосий транзит йўли Тожикистондан ўтади. Афғон-тожик чегарасида хавфсизликни мустаҳкамлашга оид чора-тадбирларимиз Толибон ҳомийлигида олиб борилаётган ва минтақада беқарорликка сабаб бўлаётган гиёҳванд моддалар савдосини камайтиришга ёрдам беради», деди Вотел.\nМарказий Осиёдаги тинчлик калити\nҲарбий таҳлилчилар ва сиёсатчиларнинг фикрича, минтақавий ҳарбий ҳамкорлик Марказий Осиё учун муҳим аҳамиятга эга.\n13 февраль куни Қозоғистон, Қирғизистон, Тожикистон, Ўзбекистон, Афғонистон, Покистон, АҚШ ва НАТОга аъзо бир қатор мамлакатларнинг олий ҳарбий зобитлари Кобулда учрашдилар.\nУчрашувда, жумладан, Афғонистондаги исёнчи гуруҳларга қарши кураш ва мамлакатлар ўртасида ҳарбий соҳадаги ҳамкорликни кучайтириш масалалари муҳокама қилинган.\nУчрашувда Қозоғистон ва Ўзбекистон қуролли кучлари қўмондонларининг иштирок этгани ҳамкорликнинг янги даври бошланганига рамзий ишора бўлди, деди Афғонистон президенти Ашраф Ғани.\n«Уларнинг ташрифи Афғонистон, Ўзбекистон ва Қозоғистон армиялари ўртасида ҳамкорликнинг янги босқичини бошлаб беради. Биз, шунингдек, терроризмга қарши кураш ҳамда мамлакатларимиз ўртасидаги иқтисодий ҳамкорликни фаоллаштириш масалаларини ҳам муҳокама этдик», деб ёзди Ғани учрашувдан сўнг.\nАфғонистонлик Twitter фойдаланувчиларининг кўпчилиги президентни қўллаб-қувватлашини ва «шимолий дўстлар»нинг ёрдамини олқишлашини айтади.\n«Ўзаро алоқада бўлиш жуда муҳим. Марказий Осиё Афғонистондаги барқарорликни таъминлашда муҳим рол ўйнаши мумкин», деб ёзди Саид Сабер Иброҳимий ҳарбий раҳбарлар учрашувига ишора қилиб.\n«Бу ҳақиқатдан ҳам яхши қадам. Қўшниларимиз, айниқса, минтақада тинчлик ва барқарорлик ҳукм суришини истайдиган ҳамда ўзаро иқтисодий ривожланишни қўллаб-қувватлайдиган мамлакатлар билан алоқаларимиз мустаҳкам бўлиши зарур», деб ёзди Сулаймон Асадуллоҳ ўз твиттерида.\n«Ҳарбий раҳбарларнинг ушбу учрашувини нафақат Афғонистон билан ҳамкорликнинг ривожланиши, балки минтақавий мулоқотнинг оптимистик мисоли ўлароқ баҳолаш мумкин», дейди Асатуллаев.


Аждодларга муносиб авлод бўлайлик – oliymahad.uz\nУстозларимиздан бири шундай ҳикоя қилади: Мустақилликнинг илк йилларида Миср Араб Республикасидаги Азҳар университетига ўқишга бордим. Дарснинг илк куни ҳар доимгидек устоз талабалар билан танишишдан бошлади. Навбат менга келганида исм-шарифимни айтиб, Ўзбекистонданман дедим. Шунда устоз Покистон деб тушуниб Покистондан Номози Шарифданмисиз деб сўради. Мен йўқ, Ўзбекистонданман, Бухорийни юртиданман, Бухорийнинг авлодлариданман деб ўзимни қайтадан таништирдим. Устоз мени олдиларига чақирди. Мен ёнларига бордим. Устоз ўрнидан туриб пешонамдан ўпдилар ва талабаларга қарата сизлар ҳам дарс тугагандан кейин мени кўрсатиб, бу шеригингизнинг пешонасидан ўпиб қўйинглар деб буюрди ва менга сиз биздан кўра Бухорийга яқинроқ экансиз, Бухорий хақида бизга гапириб беринг дедилар. Мен Олий маъҳадни тамомлаган эдим, араб тилида оз-моз сўзлаша олар эдим. Бухорий ҳақида тўлқинланиб гапира бошладим. Гапира туриб имом Бухорийнинг “Сахихи жомиъ” деган китоблари бор ва у Қуръондан кейин иккинчи ўринда туради деб айтган эдим ҳамки, устоз мени тўхтатдилар. Мен ҳам Бухорийнинг китобларини Қуръонга тенглаштириб қўйдиммикан деб қўрқиб кетдим. Устоз мени койиб Бухорийнинг саҳиҳлари Қуръондан кейин иккинчи ўринда туради демагин! Унда Бухорийнинг китоблари даражасини тушуриб қўясан, балки биринчидан кейинги биринчи деб айтгин дедилар. Қуръон мусулмонларнинг биринчи китоби бўлса Қуръондан кейинги биринчи китоб имом Бухорийнинг китобларидир дедилар. Мен ичимда имом Бухорийнинг зуриёди эканлигимдан фаҳр ва ғурур туйдим. У зот туғилиб ўсган, яшаган диёрда дунёга келганлигимдан жуда хурсанд бўлдим.\nГулистон тумани “Кўнчи” жомеъ масжиди имом хатиби Мирзамиддинов Аслиддин\n1084010cookie-checkАждодларга муносиб авлод бўлайликno\nОлдингиТошкент ислом институти ректори халқаро анжуманда маъруза билан иштирок этдиКейингиРИВОЖЛАНИШ ТЎСИҒИ


Бутун дунёда коронавирусдан вафот этганлар 5 миллионга яқинлашди – ЖССТ - EFFECT.UZ\nБутун дунёда коронавирус чалинганлар сони 228 миллион 394 минг 572 нафар одамга етди, 20 сентябрь кунига дунё бўйича 453 минг 600 нафар инсонда COVID-19 аниқланган. Бу ҳақда ЖССТ хабар бермоқда.\nҚайд этилишича, коронавирус билан касалланганлар сони 4 690 186 кишига етди.\nЭслатиб ўтамиз, аввалроқ Жаҳон соғлиқни сақлаш ташкилоти бош директори Тедрос Адҳаном Гебреесус дунёда коронавирус инфекцияси билан касалланишнинг кўпайиши ҳақида башорат қилганди.\nМаълумот ўрнида, 2021 йил 19 сентябрь ҳолатига кўра, Ўзбекистонда коронавирус инфекцияси қайд этилганлар сони 168938 (+501) нафарни ташкил этмоқда.


Ҳар бир мусулмон турли фитна-фасод ишлардан, бузғунчилик, хусусан бир жамиятда яшовчи инсонлар ўртасига тафриқа солиш, бузғунчи фикр ва ботил ғояларни тарқатиш каби ношаръий амаллардан сақланиши фарз ҳисобланади. Аллоҳ таола инсон зотига сон-саноқсиз неъматларни ато қилган. Қуръони каримнинг “Наҳл” сураси 18-оятида: “Агар Аллоҳнинг неъматларини санасангизлар, саноғига ета олмайсизлар. Албатта, Аллоҳ ўта мағфиратли ва раҳмли зотдир”, дейилган. Ҳақиқатдан ҳам Аллоҳ таолонинг неъматларини санаб саноғига етиб бўлмайди. Мустақиллик, тинчлик-осойишталик ва фаровон ҳаёт Аллоҳ таолонинг улуғ неъматларидан ҳисобланади. Бугунги кунда диний экстремистик ва террористик оқимлар мана шу неъматларга путур етказиш учун инсонлар ўртасига тафриқа солиш, бузғунчи фикр ва ботил ғояларни тарқатиш орқали ҳар хил фитналарни келтириб чиқаришга ҳаракат қилмоқдалар. Чунки Аллоҳ таоло Қуръони каримнинг “Бақара” сураси 191-оятида: “…Фитна қотилликдан ҳам ашаддийроқдир…”дейилган.\nБугунги кундаги экстремистик ва террористик оқимларнинг фаолияти ва ғоялари ҳар хил бўлсада мақсадлари бир хил, тинчлик-осойишталик ва фаровон ҳаётга путур етказиш, бегуноҳ инсонларнинг қонини тўкиш ва ўзларининг ҳокимятини ўрнатиш каби фитнадан иборат.\nЖаноб Пайғамбаримиз Муҳаммад соллаллоҳу алайҳи ва саллам умрларининг охирида ўзларидан кейин залолат йўлидан борадиган етмиш иккита фирқа пайдо бўлишидан огоҳлантирган эдилар. Бу сўзлар ўтган ўн тўрт аср давомида тасдиғини топди.\nШунинг учун бундай иллатлардан қутилиш учун, уларнинг олдини олиш учун буюк аждодларимиз қолдирган бой меросимиз дурдоналарини чуқур ўрганишимиз ва уни ҳаётга татбиқ қилиб боришимиз мақсадга мувофиқдир. Шундагина ёш авлодларимиз ҳар хил ёт ғоя ва фитналарга берилмайдилар. Абу Ҳурайра розияллоҳу анҳудан ривоят қилинади. Ҳазрати Расули акрам соллаллоҳу алайҳи васаллам: «Охир замонда дажжоллар, (фирибгарлар) ѐлғончилар (жамоаси) бўлади. Улар сизлар ҳам ота-боболарингиз ҳам эшитмаган гапларни гапирадилар. Бас, сизлар улардан ўзларингизни узоқ қилинглар ва ўзларингиздан ҳам уларни узоқ қилинглар. Сизларни адаштириб ва алдаб фитнага (ширкка) солиб қўймасин», дедилар (Имом Муслим ривояти).\nШуни алоҳида таъкидлаш зарурки, диний билими ўта саёз, турли фитна-фасод қўзғайдиган фикрлар ва ғояларни содда халқ онгига сингдиришга уринадиган чаласавод кимсаларга эргашиб кетмасликлари учун ёшларни тўғри йўлга солиш ва ҳушёрликка чорлаш, айниқса, уламолар, имом-хатиб ва ота-оналарнинг асосий бурчимиздир. Шундагина ҳаётимиз фаровон бўлади.\nШовот туман “Араб бобо” масжиди имом-хатиби\nNext Post:КЎНГИЛ ОБОДЛИГИ КАЪБА ОБОДЛИГИДИР